title: Puistokatu (Jyväskylä)

text: Puistokatu on katu Jyväskylän keskustassa. Se on keskustan ei-ruutukaavaisen koillisosan pääkatu ja Jyväskylän ainoa puistokatu. Lounaassa se alkaa Aren aukiosta. Sen varrella on Jyväskylän vanha hautausmaa. Jyväskylän kaupungin alkuaikoina kadun paikalla oli Laukaantien osa. Kun Jyväskylän asemakaavaa vuonna 1899 laajennettiin tuolle alueelle, suunniteltiin alueelle ruutukaavaa kuten siihenastisellakin asemakaava-alueella niin, että alueella oleva osa Laukaantietä olisi hävinnyt kokonaan ruudukon alle. Tämä herätti mm. Yrjö Blomstedtissa pahennusta, joten sitä ei toteutettu ja vuonna 1910, kun tuolle paikalle ei ollut vielä ehditty rakentaa, asemakaava muutettiin epäsäännölliseksi ja alueella olleesta osasta Laukaantietä tuli Puistokatu. Aikaisemmin Puistokatuna ollut Jyväskylän katu muuttui nimeltään Minnankaduksi (nyk. Minna Canthin katu).


title: Puistokatu (Jyväskylä)

text: Jussi Jäppinen: Oletko koskaan nähnyt kauniin kaupungin, osio Ruutukaavan laajentaminen.


title: Matts Alanko

text: Matts Alanko (Matti Jaakonpoika) (1. lokakuuta 1828 Kauhajoki – 17. joulukuuta 1921 Kurikka) oli suomalainen kelloseppä ja valaja.


title: Matts Alanko

text: Alanko syntyi Kauhajoella vuonna 1828. Avioitui Serafia Iisakintyttären (1824-1899) kanssa, josta liitosta heille syntyi 13 lasta (6 poikaa ja 7 tyttöä). Mainitaan kirkonkirjoissa Kurikan seurakunnan Miedonkylän Skyttä:län torpparina, lohkotilallisena ja kelloseppänä. Alanko muutti nuorena Kurikkaan ja työskenteli myös Tervakoskella ja Helsingissä. Hän toimi fysiikan professori Selim Lemströmin assistenttinä.


title: Matts Alanko

text: Alanko tunnetaan kelloseppänä joka valmisti useita Könnin koulukunnan mukaisia seinä/lauttiakelloja. Oppinsa hän on saanut Iisakki Tassilta. Useimmissa hänen valmistamissaan kelloissa oli herätysmekanismi. Alanko valoi Kauhajoen kirkonkellon, yhdeksänhaaraisen kynttilänjalan ja numerotaulut. Hänet tunnetaan myös ikiliikkujan suunnittelijana.


title: In-A-Gadda-Da-Vida

text: In-A-Gadda-Da-Vida on Iron Butterflyn menestysalbumi. Se julkaistiin vuonna kesäkuussa 1968.


title: In-A-Gadda-Da-Vida

text: Albumi tunnetaan etenkin 17-minuuttisesta nimikappaleestaan. Raskaan ja suoraviivaisen kitarariffinsä myötä sitä on pidetty yhtenä ensimmäisistä heavy metal -genren kappaleista. Kappale sisältää pitkät urku- ja kitarasoolot, sekä myös tuohon aikaan harvinaisena pidetyn rumpusoolon keskellä kappaletta. Sen nimi tulee lauseesta "In the Garden of Eden". Kappaleen säveltänyt urkuri-vokalisti Doug Ingle oli esitellyt kappaleen päihtyneenä yhtyeelle ja rumpali Ron Bushy kirjoitti Inglen epäselvästi lausumat sanat foneettisesti ylös. Kappaleesta julkaistu editoitu single-versio nousi top-30:een ja siitä tuli suosittu radiohitti.


title: In-A-Gadda-Da-Vida

text: Muista albumin kappaleista "Most Anything You Want" ja "Flowers and Beads" edustavat kevyempää 1960-luvun pop-henkistä rockia, kun taas "My Mirage", "Termination" ja nimikappaleen ohella albumin toinen tunnettu kappale "Are You Happy" ovat enemmän hard rock-vaikutteisia kappaleita.


title: In-A-Gadda-Da-Vida

text: Vuoden 1995 CD-painos sisältää bonuksina live- ja single-versiot nimikappaleesta.


title: In-A-Gadda-Da-Vida

text: Albumista tuli pitkän nimikappaleensa johdattamana välitön menestys. Se möi kultaa joulukuuhun 1968 mennessä ja pysyi Billboardin albumilistalla kaiken kaikkiaan massiiviset 144 viikkoa joista 81 top tenissä. Korkein sijoitus oli 4. Albumi oli myös vuoden 1969 myydyin albumi Yhdysvalloissa ja siitä tuli myös Atlantic Recordsin myydyin levy ennen kuin "Led Zeppelin IV" ohitti sen muutamaa vuotta myöhemmin. Tähän päivään mennessä albumi on myynyt Yhdysvalloissa nelinkertaista platinaa ja maailmanlaajuisesti noin 30 miljoonaa kappaletta. Se on maailman 40 eniten myydyn albumin joukossa.


title: In-A-Gadda-Da-Vida

text: Monissa yhteyksissä albumia on sanottu kautta aikain ensimmäiseksi platinalevyllä palkituksi albumiksi. Yhdysvaltain ääniteteollisuuden etujärjestö RIAA kehitti formaatin vuonna 1976 ja sen virallisen historian mukaan kunnia kuuluu Eagles-yhtyeen kokoelma-albumille "Their Greatest Hits 1971-1975". Ennen vuotta 1976 julkaistuja platinaa myyneitä albumeja alettiin sertifikoida vasta 1980-luvulla ja "In-A-Gadda-Da-Vida" sai platinasertifikaatin tammikuussa 1993. Albumi lienee kuitenkin epävirallisesti ensimmäinen yli miljoona kappaletta Yhdysvalloissa myynyt äänite.


title: Ilkka Tuomisto

text: Ilkka Tuomisto (s. 19. tammikuuta 1984) on suomalainen vammaisluokissa kilpaillut maastohiihtäjä. Hän on saavuttanut paralympialaisissa hopeaa 20 kilometrin perinteisen tyylin hiihdossa Sotšissa 2014, jaetun pronssin Pyeongchangin paralympialaisissa 2018 perinteisen tyylin sprinttihiihdossa, sekä pronssia perinteisen tyylin sprinttihiihdossa Vancouverissa 2010. Ensimmäisen kerran hän osallistui paralympialaisiin Torinossa 2006. Vancouverin kisojen avajaisissa hän toimi Suomen joukkueen lipunkantajana. Vuonna 2009 Tuomisto voitti maailmanmestaruuden 20 kilometrin perinteisen tavan hiihdossa. Hän on voittanut myös maailmancupin kokonaiskilpailun.


title: Ilkka Tuomisto

text: Tuomistolla on vasemmassa kädessään synnynnäinen vamma: käsi on kyynärpään alapuolelta poikki. Ensimmäisen käsiproteesinsa hän sai viisivuotiaana. Hän edustaa seuratasolla Ylöjärven Urheilijoita. Hän päättää urheilu-uransa Pyeongchangin paralympialaisiin.


title: Silvano Beltrametti (laskettelurinne)

text: Silvano Beltrametti on laskettelurinne Lenzerheiden talviurheilualueella Vaz/Obervazissa Sveitsissä. Se tunnetaan alppihiihdon maailmancupin kilpailujen isäntäpaikkana.


title: Lasten oma kirjakerho

text: Lasten Oma Kirjakerho oli Suomen suurin lastenkirjakerho. Kerho perustettiin vuonna 1975, ja sitä kustansi Sanoma Media Finland Oy:n Kids Media. Lasten Oma Kirjakerho oli leikki-ikäisille suunnattu kirjakerho, joka möi Disney-aiheisia satu- ja puuhakirjoja. Kirjakerholla oli oma kerholehti, joka ilmestyi kerhon alkuvuosina nimellä Kikero.


title: Lasten oma kirjakerho

text: Kirjakerhossa julkaistiin muun muassa Disney-aiheisia kultaisia kirjoja, joita tehtiin vuodesta 1955 vuoteen 1985. 1990-luvun lopulla ja 2000-luvun alussa kerhossa ilmestyi kirjoja, joiden selkään muodostui kuva Disney-hahmosta. Sarjassa ilmestyi kolme eri päätyä: dalmatiankoira, Bambi ja Dumbo. Kirjakerhon alkuvuosien kirjoissa oli juokseva numerointi. Kirjakerhon kirjoissa seikkailivat esimerkiksi Lentsikat, Autot, Nalle Puh, Aku Ankka ja Helinä-keiju.


title: Lasten oma kirjakerho

text: Lasten Oma Kirjakerho sisälsi myös 0–2-vuotiaille suunnatun Minit-kirjakerhon. Minit perustettiin vuonna 2011, ja sitä ennen Lasten Omassa Kirjakerhossa oli eri-ikäisille lapsille kaksi ryhmää: isompien Tikrut ja pienempien Pikku Ruut.


title: Lasten oma kirjakerho

text: Lasten Oman Kirjakerhon toiminta kirjakerhona päättyi 31.12.2016. Toiminta jatkuu Lasten Oma Kauppa -verkkokauppana, joka on avoin kaikille asiakkaille, eikä ostamiseen vaadita jäsenyyttä tai sitoutumista. Lasten Oma Kauppa tarjoaa kirjat, lelut, pelit ja tekstiilit lasten suosikkihahmoilla, kuten Frozen, Disney Prinsessat, Palatsin Pallerot, Sofia ensimmäinen, Autot, Lentsikat, Star Wars, Pupu Tupuna, Minions, Minecraft, Palomies Sami, My Little Pony ja Ryhmä Hau. Lasten Oman kaupan valikoimasta löytyy paljon uutuustuotteita sekä myös superedullisiä löytöjä.


title: Lasten oma kirjakerho

text: Lasten Oma -konseptiin kuuluu myös digitaalinen palvelu nimeltä Lasten Oma Satukirjasto. Palvelu toimii nettiselaimella, ja siitä löytyy yli 400 kirjaa, joista yli puolet on äänikirjoja. Palveluun lisätään kirjoja kahden viikon välein. Kirjojen joukosta löytyvät mm. suositut Disney-, Muumi-, Angry Birds-, Siiri-, Uppo-Nalle- ja Aino-kirjat. Satukirjastolla on myös oma iOS- ja Android-sovellus.


title: Mihail Vorontsov

text: Mihail Vorontsov voi tarkoittaa seuraavia henkilöitä:


title: Gardariki

text: Garðaríki (myös Gardariki tai Gardarike) on muinaisnorjankielisissä teksteissä Venäjän nimi. Muita nimiä ovat Garðaveldi ("Kaupunkien valtakunta"), Austrlönd ("Itämaat"), Austrríki ("Itävaltakunta"), Svíþjóð hin mikla ("Iso-Ruotsi") ja Svíþjóð hin kalda ("Kylmä-Ruotsi"). Lyhyempi muoto Garðar viittaa myös samaan suuntaan "Itä", Austr.


title: Gardariki

text: Yleensä sanalla "Garðaríki" on tarkoitettu "kaupunkien valtakuntaa" , jolla tarkoitettiin mm. Olhavanjoen varrella sijaitsevia linnoituksia alkaen Ljubšasta ja Laatokanlinnasta Rurikinlinnaan sekä Kiovaa.


title: Gardariki

text:
"Gardar" sanassa on sama alkuperä kuin slaavilaisessa sanassa "grad" ("kaupunki"). Garðr viittaa muuriin tai linnoitukseen.
Gardariki (kaupunkien maa) sanaa on ruvettu käyttämämään 1100-luvun lopulla islantilaisissa saagoissa, kun Gardar (linnoitus) tarkoitti myös Rusin valtakuntaa kaikkialla Skandinaviassa 800-1100-luvuilla. Gardar sana kirjoitettuna on löytynyt islantilaisen Hallfred Vandradaskaldin (Hallfreðr Vandræðaskáld), runosta "Óláfsdrápa" (vuodelta 996). 900-1100-luvuilla runoissa mainittiin Gardar, jolla tarkoitettiin myös Laatokanlinnaa, joka oli viikinkien ensimmäinen kaupunki idässä. Riimukirjoituksissa Gardar mainitaan 9 kertaa, mutta Gardariki vain 1 kerran.


title: Gardariki

text: Muinais-Venäjän linnoitukset oli rakennettu erityisesti kasaarien valtakuntaa vastaan. Heidän valtakuntansa oli 700-900-luvuilla Ukrainan, Etelä-Venäjän, Kaukasian ja Kazakstanin arojen mahtavin valtio.


title: Gardariki

text:
Kasaarien ja kalifaatin solmittua rauhan alkoi vilkas kaupankäynti, joka johti viikinkien idäntien liikenteeseen.
Kasaarit olivat välittäjinä viikinkien ja Bagdadin ympärille keskittyneen arabien muslimi-imperiumin välillä. Kasaarien valtakunnan mahtavuudesta todistaa myös se, että 700- ja 800-luvuilla monet itäslaaviheimot maksoivat kasaareille veroja. Heidän vaikutusvaltansa alkoi heikentyä, kun Nestorin kronikan mukaan varjagiruhtinas Rurikin kuoleman jälkeen vallan peri hänen sotapäällikkönsä Olav eli Oleg Viisas siirtyi Rurikinlinnasta etelään, karkotti kasaarit Kiovasta ja perusti Kiovan Rusjiksi kutsutun valtakunnan noin vuonna 880.


title: Gardariki

text: Varjagit tekivät kauppaa nykyisen Pohjois- ja Länsi-Venäjän alueella. Saagoissa mainitaan Gardarikissa 12 kaupunkia. Saagain mukaan Holmsgardr ("Holmgarðr", Rurikinlinna) oli Garðaríkin pääkaupunki. Muita saagoissa mainittuja kaupunkeja ovat Aldeigjuborg (Staraja Ladoga), Kœnugarðr (Kiova), Pallteskja (Polotsk), Smaleskja (Smolensk), Sýrnes (Gnjozdovo), Súrsdalar (Suzdal), Móramar (Murom) ja Ráðstofa (Rostov). Lisäksi mainittiin Gaðar, Álaborg, Danparstaðir, joista ei vielä tarkoin tiedetä, missä ne sijaitsivat. Tutkimusten avulla on määritelty niiden mahdolliset sijaintipaikat: Álaborg Säsjoen varrella, Gaðar nykyinen Gorodok Lovatjoen rannalla Ilmajärven eteläpuolella sekä Danparstaðir Dneprin varrella ollut linnoitus.


title: Gardariki

text: Kolme riimukiveä, G 114, Sö 338 ja U 209 mainitsevat Skandinavian miehiä, jotka kävivät "Garðarissa".


title: Operaatio Orient

text: Operaatio Orient (saksaksi. "Fall Orient") oli toisessa maailmansodassa saksalaisten suunnitelma Lähi-idän öljykenttien miehittämiseksi. Operaation suorittajaksi valittiin Erwin Rommel ja hänen johtamansa Afrika Korpsin joukot. Operaation tarkoituksena oli yhdistyä Wilhelm Listin johtaman armeijaryhmä A:n joukkojen kanssa, jotka etenivät Kaukasuksen eteläosissa.


title: Musta valo

text: Musta valo on suomalainen rockyhtye. Yhtyeen debyyttialbumin "Uusi aika on täällä" julkaisi Kaakao Records syyskuussa 2013, ja sen on tuottanut ja äänittänyt yhtye itse. Mustan valon jäsenet muodostivat aiemmin myös Itkevä tyttö -taiderockyhtyeen, joka lopetti toimintansa vuoden 2013 alussa.


title: Musta valo

text: Laulaja-kitaristi Lauri-Matti Parppei on ohjannut palkittuja lyhytelokuvia ja myös Mustan valon musiikkia sisältävä Labyrintti sai ensi-iltansa Varsovan elokuvajuhlilla 2013. Yhtye julkaisi lokakuussa 2014 toisen, yhtyeen mukaan nimetyn, pitkäsoittonsa "Musta valo".


title: Kirintövaara

text: Kirintövaara (390 m), on talviurheilukeskus laskettelurinteineen Posiolla, eteläisessä Lapissa. Se sijaitsee noin 10 kilometriä Posion keskustaajamasta itään eli Kuusamoon päin. Pohjoiseen päin viettäviä laskettelurinteitä on kolme sekä lastenrinne varustettuna omalla lasten mattohissillä. Lisäksi on pieni hyppyrimäki hissineen, jotka eivät liene käytössä. Korkeuseroa on 110 metriä, yläasema on 387 metrin korkeudella.


title: Kirintövaara

text: Kirintövaara on osa Yli-Kitkan länsipuolista Riisitunturin vaara- ja tunturijonoa, jonka voi nähdä vaaran ylärinteiltä. Vaaran huipulle johtaa tie, jolta avautuu näköala etelään Yli-Kitkalle. Lisäksi vaarassa mutkittelee valaistu leveä hiihtolatu.


title: Vorontsov

text: Vorontsov on venäläinen kreivi- ja ruhtinassuku, johon kuului useita Venäjän keisarikunnan ajan merkittäviä vaikuttajia.


title: Vorontsov

text: Suvun jäseniä olivat muun muassa seuraavat henkilöt:


title: Aaltomuovi

text: Aaltomuovi (myös kennomuovi tai kanavamuovi) on polypropyleenistä valmistettua muovilevyä. Rakenteeltaan aaltopahvia muistuttavassa aaltomuovissa on yhdensuuntaisia, putkimaisia onttoja kennoja eli kanavia, jotka parantavat materiaalin lujuutta ja jäykkyyttä aaltopahvin aallotusten tai betonisen ontelolaatan onteloiden tapaan.


title: Aaltomuovi

text: Aaltomuovia käytetään muun muassa pakkausmateriaalina, erilaisten laatikoiden ja koteloiden valmistuksessa sekä värittömänä ja läpikuultavana pihakatosten ja kasvihuoneiden suoraa auringonvaloa hajottavana katemateriaalina. Keveytensä ja kestävyytensä takia aaltomuovia käytetään myös messuosastojen ja muiden tilapäisten ja toistuvaa rakentamista ja purkua edellyttävien rakenteiden tekoon sekä ulkomainosten pohjamateriaalina, johon esimerkiksi silkkipainatus onnistuu hyvin.


title: Aaltomuovi

text: Aaltomuovilevyä valmistetaan eri paksuisina, eri väreissä ja eri painoisina. Ohutta aaltomuovia myydään myös rullatavarana. Aaltomuovin paino ilmaistaan grammoina neliömetriä kohti.


title: Airi Mikkelä

text: Airi Mikkelä (s. 5. huhtikuuta 1993) on suomalainen sulkapalloilija. Mikkelä on voittanut Suomen-mestaruuden kaksinpelissä vuosina 2014, 2017 ja 2018 sekä nelinpelissä vuonna 2012. Vuoden 2014 kaksinpelifinaalissa hän voitti Nanna Vainion pistein 21–15, 21–8, vuonna 2017 hän voitti Vainion pistein 18–21, 21–12, 21–15, ja vuonna 2018 hän voitti Inalotta Suutarisen pistein 21–18, 21–16. Vuoden 2012 nelinpelifinaalissa Mikkelä pelasi Vainion parina. Tammikuussa 2014 Mikkelä voitti kaksinpelissä Islannin avoimen mestaruuden.


title: Airi Mikkelä

text: Mikkelän paras sijoitus sulkapallon maailmanlistalla on kaksinpelissä 48:s (12.8.2016).


title: Airi Mikkelä

text: Mikkelä valmistui ylioppilaaksi keväällä 2013. Vuosina 2013–2018 hän asui Tanskassa ja harjoitteli Odensessa Lars Englerin alaisuudessa. Vuoden 2018 keväällä hän muutti takaisin Suomeen, Vantaalle ja harjoittelee ÖIF:n kanssa.


title: Inca Roca

text: Inca Roca oli inkakavaltion kuudes hallitsija eli Sapa Inca. Hän oli ensimmäinen hallitsija, josta ryhdyttiin käyttämään arvonimeä inka. Nimi oli aluksi varattu vain hallitsijalle, mutta yleistyi myöhemmin tarkoittamaan kaikkia inkavaltion ylhäisön jäseniä. Inca Roca oli ensimmäinen Hananin dynastiaan kuulunut hallitsija. Hän hallitsi noin 1348–1378.


title: Susie Wolff

text: Susie Wolff (o.s. Stoddart; s. 6. joulukuuta 1982 Oban, Skotlanti, Yhdistynyt kuningaskunta) on skotlantilainen uransa lopettanut rata-autoilija.


title: Susie Wolff

text: Wolff toimi vuodet 2012–2015 Williamsin F1-tallin testikuljettajana. Marraskuussa 2015 Wolff ilmoitti lopettavansa kilpauransa vuoden 2015 päätteeksi.


title: Susie Wolff

text: Wolff asuu Ermatingenissä Sveitsissä aviomiehensä Toto Wolffin kanssa, joka tunnetaan muun muassa Valtteri Bottaksen managerina ja nykyisenä Mercedeksen F1-tallin tallipäällikkönä. He menivät naimisiin lokakuussa 2011.


title: Susie Wolff

text: Susie Wolff aloitti karting-uransa vuonna 1996. Hänet nimitettiin vuoden parhaana Britannian naisten karting-kuljettajana. Vuonna 1997 Wolff kilpaili useissa karting-luokissa ja oli kärkipaikoilla useissa kilpailuissa. Vuonna 1998 Wolff siirtyi Britannian Junior Intercontinental "A" Championship -luokkaan ja sijoittui kymmenenneksi ensimmäisenä vuotena. Samana vuonna hänet palkittiin jo kolmantena vuotena peräkkäin vuoden parhaana naisten karting-kuljettajana. Vuonna 1999 Wolff kilpaili Britannian Formula "A" Championship -luokassa ja sijoittui 13:nneksi. Vuonna 2000 hän jatkoi samassa luokassa ja sijoittui kymmenenneksi. Hänet samalla nimitettiin yhdeksi naisten parhaaksi karting-kuljettajaksi maailmalla.


title: Susie Wolff

text: Vuonna 2001 Wolff aloitti kilpauransa ja kilpaili Formula Renaultin talvisarjassa. Vuonna 2002 Wolff kilpaili Formula Renault UK -sarjassa. Vuonna 2003 hän sijoittui sarjassa yhdeksänneksi saavuttaen ensimmäisen palkintosijansa. Vuonna 2004 Wolff jatkoi kolmannen kauden Formula Renault UK -sarjassa saavuttaen kolme palkintosijaa sijoittuen sarjan viidenneksi. Vuonna 2005 Wolff siirtyi Britannian Formula 3 -sarjaan. Hän ajoi kuitenkin vain kaksi kilpailua saavuttaen kaksi pistettä.


title: Susie Wolff

text:
Vuonna 2006 Wolff siirtyi DTM-vakioautosarjaan, jossa hän kilpaili Mücke Motorsport -tiimissä Mercedeksellä. Hän ei saavuttanut pisteitä ensimmäisellä kaudella ollen parhaimmillaan kilpailussa yhdeksäs. Vuonna 2007 Wolff jatkoi sarjassa jääden jälleen ilman pisteitä. Vuonna 2008 Wolff vaihtoi Persson Motorsport -tiimiin, mutta jäi ilman pisteitä. Parhaaksi sijoitukseksi jäi Norisringin kymmenes sija. Myöskään vuonna 2009 hän ei saavuttanut pisteitä. Vuonna 2010 Wolff onnistui ajamaan vihdoin pisteille ollen Lausitzringillä ja Hockenheimissa seitsemäs, jolla hän saavutti neljä pistettä. Vuodet 2011–2012 Wolff jäi kokonaan ilman pisteitä.
Huhtikuussa 2012 Wolff vahvistettiin F1-talli Williamsin testikuljettajaksi. Vuonna 2013 hän suoritti aerodynamiikka- ja suoratestejä. Vuonna 2014 Wolff sai tilaisuuden osallistua kaksiin perjantain vapaisiin harjoituksiin Williamsin autolla. Hänestä tuli ensimmäinen F1-viikonlopun tapahtumaan osallistunut naiskuljettaja sitten Giovanna Amatin ja kauden 1992.


title: Kurra Hockey

text: Kurra Hockey ry on suomalainen jääkiekkoseura, joka on kotoisin Nurmijärveltä. Kurra perustettiin 7. toukokuuta 1975 ja seuran nimi juontaa Aleksis Kiven "Seitsemän veljestä" -romaanista, jossa "lyötiin kurraa". Kurran toiminta keskittyy nykyään junioritoimintaan. Seuran miesten joukkue pelasi III-divisioonaa kaudella 1979–1980. Kurran A-juniorit pelaavat nykyään aluesarjaa ja B-juniorit II-divisioonaa. Seura pelaa kotiottelunsa Klaukkalan jäähallissa.


title: Kurra Hockey

text: Kurralla on myös seniorijoukkuetoimintaa, kun Kurra Seniorit pyrkii kausittain pelaamaan muutaman ystävyysottelun lähinnä entisen edustusjoukkueensa pohjalta koottujen pelaajien voimin. Kurra on tunnettu myös hyvänä kasvattajaseurana. Seuran tunnetuin kasvatti on Ville Peltonen.


title: Noored Kotkad

text: Noored Kotkad (viroksi; "Nuoret Kotkat") on Viron Kaitseliit-maanpuolustusjärjestön isänmaallinen puolisotilaallinen vapaaehtoinen poikajärjestö.


title: Noored Kotkad

text: Noored Kotkad on perustettu 30. toukokuuta 1930 ja uudelleenperustettu 1989.


title: Noored Kotkad

text: Jäseneksi pääsevät 7–18-vuotiaat pojat ja johtajaksi täysi-ikäiset. Jäsenet eivät osallistu valtion aseelliseen puolustukseen. Jäsenmäärä on yhteensä noin 3 000.


title: Noored Kotkad

text: Poikajärjestö jakautuu viiteentoista piiriin (viroksi: "Malev"). Piiriit jakautuu joukkueisiin. Esikunta sijaitse Tallinnassa osoitteessa Toompea 8.


title: Noored Kotkad

text: Tavoitteena on kasvattaa nuorista vastuuntuntoisia kansalaisia. Järjestössa opetetaan esimerkiksi:


title: Burkhard Christoph von Münnich

text:
Burkhard Christoph von Münnich (19. toukokuuta 1683 Neuenhuntorf, Oldenburg – 27. lokakuuta 1767 Tartto, Viro, Venäjän keisarikunta) oli Venäjän keisarikunnan palvelukseen asettunut saksalainen kreivi ja kenraali. Münnich oli yksi Venäjän hallituksen johtajista keisarinna Annan valtakaudella (1730–1740) ja hän komensi Venäjän armeijaa Venäjän–Turkin sodassa (1736–1739). Hän myös uudisti Venäjän armeijan Preussin esikuvan mukaan.
Münnich syntyi tuolloin Tanskalle kuuluneessa Oldenburgissa ja aloitti sotilasuransa Ranskan armeijassa. Hän kouluttautui myös isänsä ammattiin eli vesirakennusinsinööriksi. Vuonna 1701 hänestä tuli kapteeni Hessenin armeijassa ja seuraavina vuosina hän osallistui sotiin Ranskaa vastaan eri puolilla Eurooppaa. Sitten hän siirtyi Saksin ja Puolan kuninkaan August II Väkevän palvelukseen, ja kohosi tämän armeijassa 1716 everstiksi sekä 1717 kenraalimajuriksi. Vuonna 1721 Pietari Suuri kutsui Münnichin astumaan Venäjän palvelukseen. Hän sai Venäjän armeijassa kenraaliluutnantin arvon. Münnich johti Laatokan kanavan rakentamista, perusti kadettikoulun ja toteutti muita uudistuksia. Vuonna 1728 hän sai kreivin arvon ja Pietari II nimitti hänet Venäjän asevoimien ylipäälliköksi. Keisarinna Anna ylensi hänet 1732 sotamarsalkaksi ja teki hänestä samalla valtakunnan sotaneuvoston puheenjohtajan. Annan hallintoa johtivat muutenkin vaikutusvaltaiset saksalaiset neuvonantajat, kuten Ernst Johann von Biron ja Andrei Osterman. Biron ja Osterman pitivät Münnichiä kilpailijanaan, ja halusivat päästä hänestä eroon.


title: Burkhard Christoph von Münnich

text: Münnich toimi komentajana Puolan perimyssodassa, jossa Venäjä tuki Saksin vaaliruhtinas Fredrik August II:a Puolan valtaistuimelle, ja hän valtasi vuonna 1734 Gdańskin. Münnich kannatti hyökkäystä Osmanien valtakuntaa vastaan ja hänestä tulikin ylipäällikkö vuonna 1735 puhjenneessa sodassa. Hän johti Venäjän armeijan vuonna 1736 Krimille ja Moldaviaan, valtasi samana vuonna Perekopin, 1737 Otšakovin sekä 1738 Azovin, löi 1739 turkkilaiset Stavutšanyn taistelussa pohjoisessa Bessarabiassa ja eteni aina Moldaulle saakka, kunnes Itävallan rauhansopimus Turkin kanssa pakotti hänet keskeyttämään sotaretkensä. Sota päättyi syyskuussa 1739, jolloin Münnich palasi Pietariin, ja sai takaisin vaikutusvaltainen asemansa maan hallituksessa. Keisarinna Anna kuoli lokakuussa 1740 ja nimesi Bironin alaikäisen seuraajansa Iivana VI:n sijaishallitsijaksi. Münnich pelkäsi, että Bironin yleinen epäsuosio johtaisi kaikkien saksalaisten syrjäyttämiseen Venäjän johdosta, joten hän vangitutti Bironin 9. marraskuuta 1740 vastaisena yönä (vain pari viikkoa Annan kuoleman jälkeen) ja karkotutti tämän Siperiaan. Münnich järjesti uudeksi sijaishallitsijaksi Iivana VI:n äidin Anna Leopoldovnan, ja ryhtyi itse johtavaksi ministeriksi.


title: Burkhard Christoph von Münnich

text: Vuonna 1741 Pietari Suuren tytär Elisabet kaappasi vallan ja syrjäytti sekä Anna Leopoldovnan, Münnichin että Ostermanin. Münnich ja Osterman tuomittiin kuolemaan, mutta tammikuussa 1742 heidät armahdettiin viime hetkellä mestauslavalla ja tuomiot lievennettiin karkotuksiksi Siperiaan. Pietari III armahti Münnichin kokonaan vuonna 1762 ja hän sai takaisin marsalkan arvonsa. Katariina Suuri nimitti hänet Venäjän Itämeren-satamien ja kanavien päälliköksi.


title: Verduno

text: Verduno on kunta Italiassa Piemonten alueella olevassa Cuneon maakunnassa. Kunnan nimi tulee kelttiläisestä sanasta verd, joka tarkoittaa vihreää. Arkeologiset löydöt ovat osoittaneet, että seudulla on ollut asutusta roomalaisten aikaan.


title: Verduno

text: Kunnasta osa kuuluu baroloviinin tuotantoalueeseen.


title: Manfred Karge

text: Manfred Karge (s. 1. maaliskuuta 1938 Brandenburg an der Havel) on saksalainen näyttelijä, teatteriohjaaja ja näytelmäkirjailija.


title: Manfred Karge

text: Saksan demokraattisessa tasavallassa varttunut Karge pääsi Helene Weigelin valitsemana suoraan teatterikoulusta Berliner Ensemblen jäseneksi 1961. Hän näytteli monissa itäsaksalaisen Defa-yhtiön elokuvissa, kuten vuonna 1964 ensi-iltansa saaneessa Joachim Kunertin ohjaamassa elokuvassa "Tuliholvin alla" sekä Bernhard Stephanin ohjauksissa "Porukan hiljaisin mies" (1976) ja "Aus meiner Kindheit" (1975).


title: Manfred Karge

text: 1960- ja 1970-lukujen vaihteessa Karge esitti Hamletia Benno Bessonin ja Othelloa Matthias Langhoffin ohjauksessa Berliinin Volksbühne-teatterissa. Silloin hän ystävystyi ja aloitti yhteistyön Heiner Müllerin kanssa. 1980-luvulla Karge toimi muun muassa Wienin Burgtheaterissa, ja vuonna 1993 hän palasi sekä ensimmäiseen teatteriinsa Berliner Ensembleen että johtajaksi vanhaan opinahjoonsa, Ernst Buschin mukaan nimettyyn teatterikorkeakouluun.


title: Manfred Karge

text: Karge on tehnyt Suomessa yhteistyötä ystävänsä, säveltäjä Toni Edelmannin kanssa. Tuloksena on syntynyt muun muassa Petäjäveden kirkolle omistettu, cd-levynäkin julkaistu Kristoforos-kantaatti "Tuo hänet yli vesien" sekä cd-levy "Taivas Helsingin yllä - Himmel Über Helsinki", jolla esiintyvät Kargen ja tämän edesmenneen vaimon Lore Brunnerin ohella Eija Ahvo ja Heikki Kinnunen. Edelmannin säveltämiä Kargen tekstejä on Mikko Koivusalon suomennoksina mukana myös Edelmannin ja Eija Ahvon levyllä "Vuodet".


title: Manfred Karge

text: Suomen Kansallisteatterin Willensaunassa esitettiin vuonna 1992 Kargen monologinäytelmää "Housuhame" (Jacke Wie Hose, suom. Kai Nieminen 1989, myös nimellä "Mies kuin mies"). Toinen Kargelta suomennettu näytelmä on "Etelänavan valloitus" (Die Eroberung des Südpols, suom. Jukka-Pekka Pajunen 1999).


title: Taurian kuvernementti

text: Taurian kuvernementti (, ) oli Venäjän keisarikunnan kuvernementti vuosina 1802–1917. Alueeseen kuului Krimin niemimaa ja niemimaata laajempi maa-alue niemimaan pohjoispuolisia aroalueita, Dneprin itärannan ja meren välisiä maita. Kuvernementti syntyi keisarikunnan liitettyä tätä ennen Turkin vasallivaltioksi päätyneen Krimin kaanikunnan maat osakseen vuonna 1783. Näille maille perustettiin ensin "Taurian alue" (Taurian oblasti, 1783-1796), joka vuosiksi 1797-1802 liitettiin osaksi Uuden Venäjän kuvernementtia ja tätä laajaa kuvernementtia pilkottaessa vuonna 1802 alueesta kehittyi Taurian kuvernementti.


title: Taurian kuvernementti

text: Kuvernementin naapureina olivat luoteessa Hersonin ja koillisessa Jekaterinoslavin kuvernementti. Etelässä alueen rajasi Mustameri.


title: Taurian kuvernementti

text: Venäjän keisarikunnan ensimmäisessä koko maan kattaneessa väestönlaskennassa 1897 Taurian kuvernementin väkiluvuksi saatiin 1 447 790 asukasta ja pinta-alaksi 53 053,8 neliövirstaa eli noin 60 378,5 neliökilometriä. Väestöstä kaupunkilaisia oli 20,0 % ja maaseutuasukkaita 80,0 %.


title: Taurian kuvernementti

text:
Kuvernementti jakautui kihlakuntiin (ujezd). Vuonna 1897 kuvernementtiin kuului kahdeksan kihlakuntaa ja kaksi hallintoaluetta (градоначальство). Kuvernementinkaupunki oli Simferopol (49 078 as. vuonna 1897). Muita suuria kaupunkeja olivat Sevastopol (53 595 as.), Kertš (33 347 as.), Berdjansk (26 496 as.), Feodosija (24 096 as.) ja Jevpatorija (17 913 as.).
Taurian kuvernementin suurimmat väestöryhmät olivat vuonna 1897 äidinkielen mukaan ryhmiteltynä: ukrainalaiset 42,2 %, (iso)venäläiset 27,9 %, tataarit (sis. krimintataarit) 13,6 %, saksalaiset 5,4 % ja juutalaiset 3,8 %. Muita etnisiä ryhmiä edusti 7,0 % asukkaista.


title: Shahmukhi

text: Shahmukhi () on toinen pandžabin kielen pääasiallisista kirjoitusjärjestelmistä. Se on johdettu urdun aakkostosta, joka puolestaan perustuu arabialaiseen kirjaimistoon. Shahmukhia käytetään pandžabin kirjoittamiseen Pakistanissa. Intian Punjabissa pandžabia kirjoitetaan brahmi-kirjoitukseen perustuvalla gurmukhi-kirjaimistolla.


title: ADX (yhtye)

text: ADX on ranskalainen speed- ja thrash metal-yhtye Pariisista, joka on perustettu vuonna 1982. Yhtye hajosi vuonna 1992, mutta perustettiin uudelleen 2006. Yhtyeen laulukielenä toimii Ranska. Sanoitukset kertovat pääsääntöisesti Ranskan vallankumouksesta ja ajasta ennen sitä. Bändin nimi tulee sanoista "Acier DouX", joka on metallurgiassa käytetty lyhenne.


title: ADX (yhtye)

text: Yhtye sai kahden demon jälkeen levytyssopimuksen Devil's Recordsista vuonna 1985, jolloin he julkaisivat debyyttialbuminsa Execution. Tämän jälkeen he siirtyivät Sydney Productionsin leipiin, jonka kautta julkaistiin kaksi albumia ja yksi livealbumi. Vuonna 1991 he saivat levytyssopimuksen Noise Recordsin kanssa, jolloin julkaistiin ensimmäinen englanniksi laulettu levy Weird Visions. Levyn vähäisen suosion takia yhtyeen levytyssopimus purettiin ja muutaman demon jälkeen he lopettivat toimintansa vuonna 1992.


title: ADX (yhtye)

text: Yhtye kuitenkin koottiin uudelleen kasaan vuonna 2006 pienen miehistönvaihdoksen jälkeen.


title: What Do I Have to Do

text: "What Do I Have to Do" on dancepopkappale Kylie Minoguen albumilta "Rhythm of Love" (1990). Se julkaistiin singlenä 21. tammikuuta 1991. Kappaleen kirjoittivat ja tuottivat Stock, Aitken ja Waterman.


title: DEFA

text: Deutsche Film-Aktiengesellschaft, tunnettu paremmin lyhenteellä DEFA, oli Saksan demokraattisen tasavallan valtion omistama elokuvastudio.


title: DEFA

text: Defa perustettiin keväällä 1946 Neuvostoliiton miehittämässä Saksan osassa tärkeäksi osaksi sodanjälkeisen Saksan kansan uudelleenkoulutusta. Yhtiön ensimmäinen elokuva ja ensimmäinen saksalainen näytelmäelokuva sodan jälkeen oli Wolfgang Staudten ohjaama "Murhaaja keskuudessamme". Samana vuonna 1946 valmistui vielä kaksi muuta näytelmäelokuvaa, jotka kuvattiin entisillä Tobis-studioilla Berliinissä ja Althoff Atelierissa Babelsbergissa. Seuraavana vuonna Defan toiminta kuitenkin siirrettiin Potsdamiin alun perin Ufa-yhtiölle 1920-luvulla rakennettuihin tiloihin. Yhtiön hallitukseen tulivat mukaan neuvostoliittolaiset Ilja Trauberg ja Aleksandr Wolkenstein, ja perustettiin erityinen komitea valvomaan ja tarkastamaan yhtiön tuottamaa materiaalia. Vuonna 1948 neuvostoliittolaiset korvasivat yhtiön hallituksessa kaksi saksalaista lisää. Vuonna 1950 Defan johtoon asetettiin kovan linjan kommunisti Sepp Schwab, ja yhtiön määritelmä sopivista ja halutuista elokuvien teemoista kapeni entisestään. Niitä olivat alkuun muun muassa kaksivuotissuunnitelma ja maa-alueiden uusjako.


title: DEFA

text: Vaihtuvat poliittiset olot Itä-Saksassa vaikuttivat Defan tuotantopäätöksiin erilaisten määräyksin, tarkastusten, sensuurin ja kieltojen avulla. Elokuva-aiheiden valinnan lisäksi nämä toimenpiteet vaikuttivat monien ihmisten etenemistä alalla joko uraa edistäen tai urahaaveet murskaten. Käsikirjoittajat ja ohjaajat oppivat pian välttämään erityisesti ajankohtaisia teemoja ja suosimaan turvallisia, antifasistisesta vastarinnasta kertovia tai historiallisia aiheita. Monet elokuvat pääsivät kuitenkin tuotantoon ja vasta niiden esitys kiellettiin, kuten kävi miltei kaikille Defassa vuonna 1965 valmistuneille elokuville.


title: DEFA

text: Vuonna 1965 Defa tuotti suosituksi nousseen ”käänteisen lännenelokuvan” "Suuren karhun pojat", jossa pahoja edusti Yhdysvaltain armeija ja hyviä Amerikan alkuperäisväestö. Suosiosta seurasi toistakymmentä ”DDR-westerniä”, joissa asetelma oli samalla tavoin käänteinen verrattuna länsimaissa tehtyihin lännenelokuviin.


title: DEFA

text: Saksojen yhdistymisen myötä Defa lakkautettiin 1992 ja sen omaisuus myytiin ranskalaiselle yhtiölle Compagnie Générale des Eaux, josta sittemmin tuli Vivendi Universal.


title: DEFA

text: Defa tuotti olemassaolonsa aikana noin 950 pitkää elokuvaa, 820 animaatiota, yli 5 800 dokumenttielokuvaa ja uutiskatsausta sekä monta tuhatta saksankielistä jälkiäänitystä muunkielisiin elokuviin.


title: DEFA

text: Moni suosittu Defa-elokuva on julkaistu uudelleen dvd-levynä. Lokakuussa 2005 New Yorkin modernin taiteen museo järjesti kaksiviikkoisen Defa-elokuvien festivaalin, ja Suomessa Defa-elokuvien katsaus järjestettiin Tampereella keväällä ja Turussa syksyllä 2009.


title: DEFA

text: Defa-studioiden kulttuuriperintöä vaalii saksalainen säätiö Defa-Stiftung. Yhdysvaltalaisen Massachusettsin yliopiston Amherstin kampuksella toimii The DEFA Film Library, ainoa Saksan ulkopuolella sijaitseva Defa-filmeihin erikoistunut laitos.


title: Boombox (Robinin albumi)

text: Boombox on Robinin 13. maaliskuuta 2014 julkaistu uusi versio lokakuussa 2013 julkaistusta "Boom Kah" -albumista. "Boombox" sisältää kaikista "Boom Kah" -albumin kappaleista remixit, joita ovat olleet tekemässä Jaakko ”JS16” Salovaara, Darude, DJ Slow, Sakke Aalto, Beats & Styles ja Lenno sekä akustiset versiot kappaleista ”Boom Kah” ja ”Kun nuoruus päättyy”. CD:llä on myös vain syksyllä 2013 ilmestyneen "Robin"-lehden mukana tulleen ”Boom Kah” -singlen B-puolena ollut ”Jetlag”-kappale.


title: Boombox (Robinin albumi)

text: CD:n lisäksi julkaisussa on mukana maaliskuussa 2013 DVD:llä ja Blu-rayna julkaistu "PopShow – Live in Hartwall Areena" -DVD, joka on taltioitu joulukuussa 2012.


title: Boombox (Robinin albumi)

text: "Boombox" nousi ensimmäisellä listaviikollaan suoraan Suomen virallisen albumilistan ensimmäiselle sijalle.


title: Boombox (Robinin albumi)

text: Albumilta on julkaistu singlenä Beats & Stylesin tekemä remix kappaleesta ”Tilttaamaan”, jonka musiikkivideo julkaistiin 25. huhtikuuta 2014.


title: Boombox

text: Boombox tarkoittaa seuraavia:


title: Shocked (kappale)

text: "Shocked" on dancepopkappale Kylie Minoguen albumilta "Rhythm of Love" (1990) ja se julkaistiin 20. toukokuuta 1991. Kappale on albumin neljäs ja viimeinen single. Kappaleen kirjoittivat ja tuottivat Stock, Aitken ja Waterman.


title: Velký Lopeník

text: Velký Lopeník on 911 metriä korkea huippu Karpaateilla Tšekin ja Slovakian rajalla. Huipulla on 22 metriä korkea puinen näkötorni, joka otettiin käyttöön vuonna 2005.


title: Ljubša

text: Ljubša eli Ljubšan linnoitus sijaitsee Laatokanlinnasta kaksi kilometriä Olhavajoen alajuoksulle, vastarannalla. Linnoitus sijaitsee Olhavan sivujoen, Ljubšajoen rannalla, josta se on saanut nimensä.


title: Ljubša

text: Ljubša on muinaisen Venäjän Olhavanjoen varrella sijaitsevista linnoituksista vanhin. Se oli kivi-ja maavallin ympäröimä. Se on tehty 500-700-luvuilla. Sen olemassaolosta tiedettiin pitkään, mutta ensimmäiset arkeologiset kaivaukset aloitti pietarilainen arkeologi E. A. Rjabin 1997.


title: Ljubša

text: Samantyyppisiä linnoituksia on löydetty myös Keski-Euroopasta läntisten slaavilaisheimojen vanhoilta asuinalueilta Tonavalta puolalaisten Pomorjen alueelle asti. Linnoituksen muuri on ilmeisesti ollut savinen ja noin kolme metriä korkea. Se oli molemmin puolin vahvistettu luonnonkivillä. Sen päällä on ollut puinen hirsimuuri. Puolustusrakennelman kokonaiskorkeus arkeologien mukaan oli noin seitsemän metriä. Linnoituksen paikalta on löydetty jälkiä 200-luvulta suomalais-ugrilaisten kalastajien asuinpaikasta. 500-luvun – 600-luvun vaihteessa puisen rakennelman tilalle tuli puulinnoitus. Suunnilleen 700-luvulla sen polttivat ilmeisesti sinne hyökänneet Ilmajärven sloveenit. 700-luvun alussa suomalaisheimon puulinnoituksen tilalle rakennettiin Ljubšan linnoitus, joka oli paljolti länsislaavilaisten linnoitusten tyyppinen.


title: Ljubša

text: Viikingit rakensivat vuonna 753 Olhavajoen vastarannalle kahden kilometrin päähän Ljubšasta Olhavajokea ylävirtaan oman kylänsä (Aldeigjuborg). Oletetut rakentajat tulivat ilmeisesti Gotlannista. 760-luvulla sloveenit tuhosivat sen ja rakensivat uudelleen.


title: Ljubša

text: Ljubšan linnoituksen tarkoitus oli ennen kaikkea olla puolustuslinnoitus sekä Olhavajoen suun sotilaallinen ja hallinnollinen valvonta. Ljubšan alueella jatketaan tarkempia arkeologisia tutkimuksia.


title: Ljubša

text: 800-luvun puolivälissä Ljubša on jo kadonnut. Erään teorian mukaan se hylättiin, koska Laatokan pinta laski maankohoamisen seurauksena ja ranta siirtyi kauemmaksi pohjoiseen ja Ljubšajoki mataloitui purjehduskelvottomaksi. Sen vuoksi Olhavanjoen uudeksi vartiointipaikaksi muodostui Aldeigjuborg eli Laatokanlinna.


title: Jingtai

text: Keisari Jingtai (, 21. syyskuuta 1428 – 14. maaliskuuta 1457), alkuperäiseltä nimeltään Zhu Qiyu (), oli Kiinan Ming-dynastian seitsemäs keisari, joka hallitsi vuosina 1450–1457. Hän oli keisari Xuanden toinen poika, joka valittiin hallitsijaksi vuonna 1449 hänen vanhemman veljensä, keisari Zhengtongin jouduttua Tumun kriisin yhteydessä mongolien vangiksi. Jingtai hallitsi kahdeksan vuotta, kunnes hänen veljensä syrjäytti hänet valtaistuimelta ja nousi uudestaan keisariksi nimellä Tianshun. Aikakausinimi "Jingtai" merkitsee "ylevää näkemystä".


title: Jingtai

text: Zhu Qiyu nousi valtaisuimelle vuonna 1449 sen jälkeen, kun hänen vanhempi veljensä, keisari Zhengtong oli hävinnyt taistelun Esen Taishin johtamia oiraattien mongoliheimoa vastaan.


title: Jingtai

text: Zhengtong vapautettiin vuonna 1450 sen jälkeen, kun mongolit olivat saaneet tietoonsa, että Ming-hallitus oli asettanut Jingtain uudeksi keisariksi. Tämän jälkeen Jingtai jatkoi hallitsijana, kun taas hänen veljensä sai kunnianimen "suurkeisari" mutta joutui elämään eristyksissä.


title: Jingtai

text: Valtakaudellaan Jingtai kiinnitti huomattavan ministerinsä Yu Qianin avustamana erityistä huomiota maataan koskeviin asioihin. Hän kunnosti Keisarinkanavan sekä Keltaisenjoen patojärjestelmän. Hänen hallintonsa tuloksena talous kukoisti ja dynastia vahvistui entisestään.


title: Jingtai

text: Zui Qiyu hallitsi kahdeksan vuotta. Kun vuonna 1457 kävi ilmeiseksi, ettei hänellä ollut enää paljon elinaikaa jäljellä, hän kieltäytyi nimittämästä ketään perillisekseen, mihin vaikutti varsinkin se, että hänen poikansa oli kuollut salaperäisellä tavalla, mahdollisesti myrkytettynä. Syrjäytetty Zhengtong näki tilaisuuden tulleen, niin että hän saattoi palata valtaistuimelle, ja palatsivallankaappauksella hän syrjäytti Jingain ja julistautui hänen seuraajakseen. Uudestaan keisariksi noussut Zhengtong antoi toiselle valtakaudelleen nimen "Tianshun", mutta ei tiedetä, miksi hän ei käyttänyt samaa nimeä kuin aikaisemminkin. Eninen keisari Jingtai alennettiin arvossa Chengin prinssiksi, mikä oli sama arvonimi, joka hänellä oli ollut ennen valtaannousuaankin, ja hänet asetettiin kotiartestiin Xiyaniin, nykyiseen Zhongnanhaihin, joka sijaitsee Pekingissä Kielletyn kaupungin lämsipuolella. Jingtai kuoli kuukautta myöhemmin; joidenkin tietojen mukaan hänet murhasivat eunukit keisari Tianshunin käskystä.


title: Jingtai

text: Jingtain kuoleman jälkeen keisari Tianshun ei suonut veljelleen kunniaa tulla haudatuksi edeltäjiensä tavoin Ming-dynastian hautoihin Pekingin pohjoispuolelle. Sen sijaan hänet haudattiin kauas sieltä kukkuloille Pekingin länsipuolelle, pikemminkin prinssinä kuin keisarina. Hänen kuolemanjälkeinen nimensäkin lyhennettiin viisimerkkiseksi sen sijaan, että sellaiset nimet normaalisti olivat seitsenmerkkisiä.


title: Flesheaters

text: Flesheaters on Scarecrow-yhtyeen kolmas studioalbumi. Se julkaistiin 1. helmikuuta 2013.


title: Flesheaters

text: Levystä on julkaistu myös deluxe edition, joka sisältää neljä ylimääräiset neljä livekappaletta. Deluxe editionin julkaisi yhdysvaltalainen Horror Pain Gore Death Productions. Euroopan painos sisältää piilokappaleen ”Doom Misterss”.


title: Flesheaters

text: Kappaleista ”Skullfuckers” ja ”Doom Mistress” kuvattiin musiikkivideot.


title: Andrei Osterman

text: Heinrich Johann Friedrich Ostermann (, Andrei Ivanovitš Osterman; 9. kesäkuuta 1686 Bochum, Westfalen – 31. toukokuuta 1747 Berjozovo, Siperia) oli saksalaissyntyinen Venäjän keisarikunnan palvelukseen asettunut kreivi ja valtiomies, joka johti Venäjän ulkopolitiikkaa vuosina 1725–1740.


title: Andrei Osterman

text: Ostermanin isä oli bochumilainen kirkkoherra. Hän opiskeli aluksi Jenan yliopistossa, mutta tapettuaan kaksintaistelussa vastustajansa hän pakeni Amsterdamiin. Venäläinen vara-amiraali Cornelius Cruys palkkasi hänet vuonna 1704 sihteerikseen, ja hän siirtyi näin Venäjälle. Cruys suositteli Ostermania tsaari Pietari Suurelle, joka otti hänet kansliaansa. Osterman nimitettiin 1708 ulkoministeriöön tulkiksi ja hän sai 1710 sihteerin arvon. Hän osallistui vuonna 1711 Prutin rauhansopimuksen neuvotteluun turkkilaisten kanssa ja johti 1718–1719 Ahvenanmaalla Ruotsin kanssa käytyjä rauhanneuvotteluja, joiden tarkoituksena oli Suuren Pohjan sodan päättäminen. Heinäkuussa 1719 Osterman lähetettiin Tukholmaan mukanaan rauhantarjous Ruotsin kuningas Fredrik I:lle, mutta se ei vielä tällä kertaa toteutunut. Suuren Pohjan sodan vuonna 1721 päättäneisiin Uudenkaupungin rauhanneuvotteluihin Osterman osallistui Venäjän valtuutettuna. Samana vuonna hänet palkittiin paronin arvolla. Vuonna 1723 Osterman allekirjoitti Persian kanssa sopimuksen, jolla Venäjä sai lisäalueita Kaspianmeren rannikolta, muun muassa Bakun ja Derbentin kaupungit. Tästä hyvästä Pietari Suuri nimitti hänet ulkoministeriönsä varajohtajaksi.


title: Andrei Osterman

text:
Pietari Suuren kuoltua vuonna 1725 Venäjän hallitsijaksi tuli Katariina I, joka nimitti Ostermanin varakansleriksi ja antoi hänen vastuulleen kruununprinssi Pietarin kasvatuksen. Ostermanista tuli myös hallitusasioista vastanneen salaneuvoston jäsen, valtakunnan postilaitoksen johtaja ja kauppakomission puheenjohtaja. Käytännössä hän sai ulkopolitiikan johtoaseman ja vahvan otteen myös talousasioissa. Katariinan tahdosta Osterman johti holhoojahallitusta vuosina 1727–1730 hallitsijana toimineen Pietari II:n alaikäisyyden aikana. Dolgorukovin suvun edustajat onnistuivat työntämään hänet hetkeksi syrjään, eikä hän osallistunut vuonna 1730 kuolleen Pietarin seuraajan valintaan. Osterman kuitenkin auttoi uudeksi hallitsijaksi valittua keisarinna Annaa saavuttamaan yksinvaltaisen aseman, ja palkkiona Anna nimitti hänet 1731 johtavaksi ministerikseen ja antoi hänelle kruunajaistensa yhteydessä kreivin arvon. Annan hallitsijakautena 1730–1740 Osterman johti edelleen Venäjän ulkopolitiikkaa. Tuona aikana Venäjä liittoutui Itävallan kanssa, osallistui 1733–1738 Puolan perimyssotaan ja kävi samanaikaisesti 1735–1739 sodan Ottomaanien valtakuntaa vastaan. Viimeksi mainittu sota ei tuonut Venäjälle kovin laajoja valloituksia lukuun ottamatta maa-aluetta Bugin ja Donetsin välillä. Lisäksi Venäjä joutui 1732 luovuttamaan joitain alueita takaisin Persialle.
Keisarinna Annan kuoltua vuonna 1740 Osterman ja sotamarsalkka Burkhard Christoph von Münnich syrjäyttivät yhdessä Ernst Johann von Bironin, joka oli nimetty alaikäisen Iivana VI:n sijaishallitsijaksi. Uudeksi sijaishallitsijaksi tullut Anna Leopoldovna antoi Ostermanille kenraaliamiraalin arvon, ja hän säilytti toistaiseksi valtansa. Osterman ja Münnich ajautuivat kuitenkin kilpailemaan vallasta, mikä heikensi molempia. Joulukuussa 1741 Pietari Suuren tytär Elisabet kaappasi vallan Ostermanin Itävaltaan suuntaunutta ulkopolitiikkaa vastustaneen Ranskan suurlähettilään Jacques-Joachim de La Chétardien tuella. Iivana VI, sijaishallitsija Anna ja hänen johtavat saksalaiset neuvonantajansa syöstiin kaikki vallasta. Syrjäytetty Osterman tuomittiin aluksi kuolemaan teilaamalla, mutta rangaistus lievennettiin armahduksella elinikäiseksi karkotukseksi Siperiaan. Hän kuoli Siperiassa muutamaa vuotta myöhemmin.


title: Andrei Osterman

text: Andrei Ostermanin poika Ivan Osterman toimi diplomaattina ja kohosi 1700-luvun lopulla valtakunnan varakansleriksi ja kansleriksi.


title: ISO 15924

text: ISO 15924 on standardointijärjestö ISO:n ylläpitämä standardi, jossa määritellään eri kirjoitusjärjestelmiin viittaavat kansainväliset kirjain- ja numerokoodit. ISO 15924 -koodien rekisteröinnistä huolehtii ISO:n toimeksiannosta Unicode Consortium.


title: ISO 15924

text: Esimerkiksi latinalaisen kirjaimiston numerokoodi ISO 15924:ssä on 215 ja kirjainkoodi ”Latn”.


title: Di-isobutyylialumiinihydridi

text: Di-isobutyylialumiinihydridi eli DIBAL tai DIBALH (CHAl) on eräs alumiinin organometalliyhdisteistä. Yhdistettä käytetään pelkistimenä valmistettaessa orgaanisia yhdisteitä synteettisesti.


title: Di-isobutyylialumiinihydridi

text: Huoneenlämpötilassa di-isobutyylialumiinihydridi on väritöntä nestettä. Yhdiste liukenee dietyylieetteriin, tetrahydrofuraaniin ja hiilivetyihin kuten bentseeniin, tolueeniin, pentaaniin, heksaaniin ja dikloorimetaaniin. Di-isobutyylialumiinihydridi reagoi voimakkaasti veden ja hapen kanssa ja voi syttyä joutuessaan kosketuksiin niiden kanssa. Rakenteeltaan yhdiste esiintyy tyypillisesti dimeerinä.


title: Di-isobutyylialumiinihydridi

text: Di-isobutyylialumiinihydridiä valmistetaan kuumentamalla eli termolysoimalla tri-isobutyylialumiinia. Reaktiossa syntyy sivutuotteena isobuteenia, joka poistetaan tislaamalla.


title: Di-isobutyylialumiinihydridi

text: Tärkein di-isobutyylialumiinihdyridin käyttökohde on toimia pelkistimenä orgaanisissa synteeseissä. Huoneenlämpötilassa yhdiste pelkistää esterit, aldehydit, ketonit ja epoksidit alkoholeiksi ja amidit ja nitriilit amiineiksi. Alemmassa lämpötilassa, tyypillisesti –70 °C:n lämpötilassa, esterit, amidit ja nitriilit pelkistyvät aldehydeiksi ja sykliset esterit eli laktonit pelkistyvät syklisiksi hemiasetaaleiksi eli laktoleiksi. Di-isobutyylialumiinihydridiä voidaan käyttää myös muiden organoalumiiniyhdisteiden valmistukseen hydroaluminaatioreaktiolla, jossa yhdiste reagoi alkeenien kanssa, jotka sitoutuvat alumiinin ja korvaavat isobutyyliryhmät.


title: Bismarckinnokimesikko

text: Bismarckinnokimesikko ("Melidectes whitemanensis") eli aiemmalta nimeltään uudenenglanninnokimesikko on mesikoiden heimoon kuuluva varpuslintu.


title: Bismarckinnokimesikko

text: Bismarckinnokimesikkoa tavataan kotoperäisenä Uuden-Britannian saarella. Lajin kannaksi arvioidaan 3 750–14 999 yksilöä. Se on vähenemässä elinympäristöjen tuhoutumisen takia, ja se on luokiteltu silmälläpidettäväksi.


title: Bismarckinnokimesikko

text: Bismarckinnokimesikkoa elää vuoristometsissä 1 200–1 800 metrin korkeudella merenpinnasta. Satunnaisesti sitä tavataan myös 850 metrin korkeudella.


title: Lyhytpartamesikko

text: Lyhytpartamesikko ("Melidectes nouhuysi") on mesikoiden heimoon kuuluva varpuslintu.


title: Lyhytpartamesikko

text: Lyhytpartamesikkoa tavataan Indonesiassa ja Papua-Uudessa-Guineassa. Lajin ei uskota olevan vaarassa, ja se on luokiteltu elinvoimaiseksi.


title: Pitkäpartamesikko

text: Pitkäpartamesikko ("Melidectes princeps") on mesikoiden heimoon kuuluva varpuslintu.


title: Pitkäpartamesikko

text: Pitkäpartamesikkoa tavataan pienellä ja hajanaisella alueella Papua-Uudessa-Guineassa. Lajin kannaksi on arvioitu 3 500–15 000 yksilöä. Se on luokiteltu vaarantuneeksi. Elinynpäristöjen tuhoutuminen ja ilmastonmuutos saattavat olla sille uhkia.


title: Tervamesikko

text: Tervamesikko ("Melidectes ochromelas") on mesikoiden heimoon kuuluva varpuslintu.


title: Tervamesikko

text: Tervamesikkoa tavataan Indonesiassa ja Papua-Uudessa-Guineassa. Lajin on kuvattu olevan pääasiassa harvinainen, vaikkakin paikallisesti yleinen. Sen ei uskota olevan vaarassa, ja se on luokiteltu elinvoimaiseksi.


title: Valkonaamamesikko

text: Valkonaamamesikko ("Melidectes leucostephes") on mesikoiden heimoon kuuluva varpuslintu.


title: Valkonaamamesikko

text: Valkonaamamesikkoa tavataan Indonesiassa Uuden-Guinean saarella. Lajin ei uskota olevan vaarassa, ja se on luokiteltu elinvoimaiseksi.


title: Valko-otsamesikko

text: Valko-otsamesikko ("Melidectes rufocrissalis") on mesikoiden heimoon kuuluva varpuslintu.


title: Valko-otsamesikko

text: Valko-otsamesikkoa tavataan Uuden-Guinean saarella Indonesiassa ja Papua-Uudessa-Guineassa. Lajia on kuvattu melko yleisestä yleiseksi, ja se on luokiteltu elinvoimaiseksi.


title: Isonokimesikko

text: Isonokimesikko ("Melidectes foersteri") on mesikoiden heimoon kuuluva varpuslintu.


title: Isonokimesikko

text: Isonokimesikkoa tavataan Uuden-Guinean saarella Papua-Uudessa-Guineassa. Lajia on kuvattu yleiseksi, ja se on luokiteltu elinvoimaiseksi.


title: Kirjonokimesikko

text: Kirjonokimesikko ("Melidectes torquatus") on mesikoiden heimoon kuuluva varpuslintu.


title: Kirjonokimesikko

text: Kirjonokimesikkoa tavataan Uuden-Guinean saarella Indonesiassa ja Papua-Uudessa-Guineassa. Lajia on kuvattu paikallisesti melko yleisestä yleiseksi viljelysalueilla, mutta muuten harvinaiseksi. Sen ei uskota olevan vaarassa, ja laji on luokiteltu elinvoimaiseksi.


title: Antti Häkkänen

text: Antti Edvard Häkkänen (s. 16. tammikuuta 1985 Mäntyharju) on suomalainen kokoomuslainen poliitikko. Hän on oikeusministeri, kansanedustaja ja kokoomuksen varapuheenjohtaja.


title: Antti Häkkänen

text: Häkkänen on valmistunut oikeustieteen maisteriksi Helsingin yliopistosta. Pro gradu -tutkielman hän kirjoitti oikeushistoriasta.


title: Antti Häkkänen

text: Häkkänen on kotoisin Etelä-Savon Mäntyharjulta ja on toiminut Mäntyharjun kunnanvaltuustossa vuodesta 2009. Häkkänen valittiin Kokoomuksen Nuorten Liiton puheenjohtajaksi marraskuussa 2011 kaksivuotiskaudelle 2012–2013. Loppuvuodesta 2012 liiton tuolloinen varapuheenjohtaja Saul Schubak herätti Facebookissa kohua mielipiteellään lapsilisien poistamisesta. Häkkänen ilmoitti, että Schubakista on haittaa liitolle ja toivoi tämän eroa, minkä jälkeen Schubak erosi. Tammikuussa 2013 Häkkänen erosi puheenjohtajan tehtävästä kesken kauden ja siirtyi pääministeri Jyrki Kataisen erityisavustajaksi. Häkkänen on työskennellyt myös liikenne- ja kuntaministeri Paula Risikon erityisavustajana.


title: Antti Häkkänen

text: Häkkänen oli ehdolla europarlamenttivaaleissa 2014 kokoomuksen ehdokkaana, mutta ei tullut 12 449 äänellä valituksi. Vuoden 2015 eduskuntavaaleissa hän oli ehdolla uudesta Kaakkois-Suomen vaalipiiristä. Hän keräsi kaikkiaan 6 216 ääntä ja tuli valituksi kansanedustajaksi.


title: Antti Häkkänen

text: Häkkänen valittiin kokoomuksen varapuheenjohtajaksi kesäkuussa 2016 pidetyssä puoluekokouksessa suurimmalla äänimäärällä. Tasavallan presidentti nimitti hänet oikeusministeriksi Sipilän hallitukseen perjantaina 5. toukokuuta 2017.


title: Antti Häkkänen

text: 2017 Häkkänen valitsi avustajakseen kokoomuksen entisen kansanedustajan Tapani Mäkisen. Savon Sanomat kuvaili Mäkisen nimitystä "hyvin erikoiseksi", sillä häntä epäiltiin julkisuudessa taloudellisista laiminlyönneistä ja korruptiosta. Mäkinen irtisanoutui itse huhtikuussa 2018 häneen kohdistuvien rikosepäilyjen takia.


title: Antti Häkkänen

text: Häkkänen ja hänen puolisonsa Henna Pajulammi saivat marraskuussa 2018 tyttären.


title: NFL Europa

text: NFL Europa oli Euroopassa vuosina 1995–2007 toiminut monikansallinen amerikkalaisen jalkapallon ammattilaissarja. Sarjaa pyörittivät NFL-seurojen omistajat, ja sarjan seurat olivat NFL-seurojen kumppanuusseuroja.


title: NFL Europa

text: Sarjan loppuaikoina NFL Europa toimi amerikkalaisten pelaajien kehittämisliigana. Tämä vähensi sarjan suosiota, ja lopulta sarja lakkautettiin tappiollisena.


title: NFL Europa

text: NFL Europan edeltäjä oli vuosina 1991 ja 1992 pelattu World League of American Football, johon osallistui joukkueita Euroopasta ja Pohjois-Amerikasta. NFL-seurojen omistajat olivat mukana perustamassa sarjaa, joka kuitenkin lakkautettiin kannattamattomana.


title: NFL Europa

text: Vuonna 1995 NFL-seurojen omistajat perustivat WLAF:n uudelleen, tällä kertaa vain eurooppalaiseksi sarjaksi. Mukaan saatiin kuusi joukkuetta neljästä maasta. Joukkueista kolme oli osallistunut jo aiempaan sarjaan. Vuonna 1998 sarjan nimeksi vaihdettiin "NFL Europe". Sarjan suosio oli kuitenkin jo pudonnut Iso-Britanniassa kymmenykseen siitä mitä se oli alkuhuuman aikana. London Monarchs lopetti toimintansa 1999 ja sen tilalle sarjaan otettiin mukaan joukkue Berliinistä.


title: NFL Europa

text: NFL-seurat lähettivät enenevissä määrin vaaraamiaan pelaajia kehittymään NFL Europeen, joten sarjaan luotiin kiintiö että eurooppalaisia pelaajia oli pakko olla kentällä kokoajan. Sarjan painopiste alkoi siirtyä Saksaan, jossa otteluita seurasi keskimäärin 30 000 katsojaa. Lopullisesti sarja keskittyi Saksaan kun Barcelona Dragons lopetti toimintansa 2003 ja Scottish Claymores seuraavana vuonna. Tilalle tulivat seurat Kölnistä ja Hampurista.


title: NFL Europa

text: NFL Europea kritisoitiin sen loppuaikoina. Eurooppalaisia pelaajia ei joukkueissa juurikaan ollut, vaan amerikkalaista lajia pelasivat amerikkalaiset pelaajat amerikkalaisella rahalla. Pelaajat vaihtuivat vuosittain, ja eikä se houkutellut enää tarpeeksi katsojia. Vuonna 2007 sarja muutti nimekseen NFL Europa. Saman vuoden kausi jäi sarjan viimeiseksi, sillä se oli tuottanut useita vuosia tappioita. Tappiota oli tullut viimeisen kymmenen vuoden aikana 50 miljoonaa dollaria, eikä NFL-seurojen omistajat hallunneet enää rahoittaa näiventyvää sarjaa.NFL Europan mestaruusottelu oli nimeltään World Bowl.Kymmenkunta suomalaista pääsi pelaamaan ammattilaisena NFL Europassa, ja muutama heistä eteni jopa NFL-seurojen harjoitusjoukkueisiin. Muutamia heistä:


title: Chenghua

text: Keisari Chenghua (, 9. joulukuuta 1447 – 9. syyskuuta 1487, alkuperäiseltä nimeltään Zhu Jianhun, myöhemmin Zhu Jianshen (), oli Kiinan Ming-dynastian kahdeksas keisari, joka hallitsi vuosina 1464–1487. Hänen aikakausinimensä "Chenghua" merkitsee "loppuun suoritettua muutosta".


title: Chenghua

text: Zhu Jianzhen oli keisari Zhengtongin poika. Hän oli vasta kaksivuotias, kun hänen isänsä Zhengtong vuonna 1449 joutui mongolilaisten oiraattien vangiksi. Zhengtongin veli Jingtai otti keisarinvallan käsiinsä ja piti Zhengtongia kotiarestissa lähes seitsemän vuotta. Tänä aikana Zhu Jianzhen eli setänsä, keisari Jingtain varjossa ja menetti kruununprinssin arvonsakin, kun Jingtai nimitti oman poikansa perillisekseen. Chenghua sai kruununprinssin arvonsa takaisin vasta vähän ennen kuin keisari Jingtai kuoli vuonna 1457.


title: Chenghua

text: Chenghua nousu valtaistuimelle 16-vuotiaana. Valtakauden alussa hän toimi verojen alentamiseksi ja dynastian vahvistamiseksi. Tällaista politiikkaa hän ei kuitenkaan jatkanut kauan, ja hänen valtakautensa lopulla hallitusasiat joutuivat jälleen kerran eunukkien, erityisesti Wang Zhin käsiin. Kaikkialla valtakunnassa puhkesi talonpoikaiskapinoita, mutta ne kukistettiin väkivaltaisesti. Chenghuan hallitus oli myös itsevaltaisempaa kuin hänen edeltäjiensä, ja kansalaisten vapauksia rajoitettiin suuresti, kun Chenghua perusti uusia laitoksia kuten Xi Changin, joka täydensi jo ennestään toiminutta salaista poliisia Dong Changia ja joka tarkkaili kaikkia kansalaisten toimia ja sanoja. Tämä vakoilutoimistoa muistuttanut laitos rankaisi niitä, joita epäiltiin valtiopetoshankkeista. Xi Chang lopulta lakkautettiin, mutta se pani alulle vaarallisen kehityskulun, ja 1500-luvulla Chenghuan seuraajien aikana Xi Chang aloitti toimintansa uudestaan.


title: Chenghua

text: Chenghualla oli häntä yhdeksäntoista vuotta vanhempi jalkavaimo, rouva Wan, joka sai suuren vaikutusvallan. Hän oli ollut nuorelle Chenghualle eräänlainen äitihahmo, mutta kun tämän tultua keisariksi hänestä tuli pian tämän suosikki varsinkin sen jälkeen, kun hän vuonna 1464 oli synnyttänyt lapsen. Tämä lapsi kuitenkin kuoli pian, minkä jälkeen rouva Wan johti keisarillista haaremia ja sai aikaan sen, ettei Chenghua saanut jälkeläisiä. Rouva Wan ja hänen eunukkinsa joko suorittivat abortin niille keisarin vaimoille, jotka odottivat lasta, tai myrkyttivät sekä äidin että lapsen, jos synnytys oli tapahtunut.


title: Chenghua

text: Vasta vuonna 1475 Chenghua sai tietää, että hänellä oli poika, myöhempi keisari Hongzhi, joka oli jäänyt henkiin ja joka oli kasvatettu salassa.


title: Chenghua

text: Keisari Chenghuan hallitsijakaudelle antavat oman leimansa hänen varhaiset yrityksensä hallituksen uudistamiseksi ja se, että hän yritti parhaan kykynsä mukaan hallita valtakuntaa. Samaan aikaan myös kulttuuri kukoisti, ja kuuluisat henkilöt kuten Hu Juren ja Chen Baisha hallitsivat akateemista elämää. Chenghua oli kuitenkin myös taipuvainen alistumaan hallituksen vaikutusvaltaisten henkilöiden tahtoon, ja hänet oli helppo saada myöntämään suosionosoituksia pikemminkin sen perusteella, kenestä hän piti, kuin kuinka kyvykäs kukin oli. Tämä johti hallitsevan luokan rappioon ja korruptoituneiden henkilöiden suureen tuhlaavaisuuteen, mikä lopulta johti keisarikunnan rahavarojen tyhjenemiseen.


title: Chenghua

text: Chenghua kuoli vuonna 1487 hallittuaan 23 vuotta. Hänet haudattiin Maolingiin. (茂陵)。


title: Matt Nieto

text: Matthew Nieto (s. 5. marraskuuta 1992) on yhdysvaltalainen jääkiekkoilija, joka edustaa Colorado Avalancea.


title: Whistler Olympic Park Ski Jumps

text: Whistler Olympic Park Ski Jumps on kolmen hyppyrimäen muodostama mäkihyppystadion Whistlerissä Kanadassa. Mäissä kilpailtiin vuoden 2010 talviolympialaisten mäkihypyn ja yhdistetyn kilpailut.


title: Whistler Olympic Park Ski Jumps

text: Mäkikeskus avattiin joulukuussa 2007 ja ensimmäiset maailmancupin kilpailut käytiin tammikuussa 2009. Mäkikeskus käsittää suur- ja normaalimäen, mutta alueelle on suunnitteilla myös pienempiä harjoitusmäkiä.


title: Whistler Olympic Park Ski Jumps

text:
Suurmäen virallisen mäkiennätyksen 149,0 metriä on hypännyt Gregor Schlierenzauer, myös Ville Larinto hyppäsi 149,0 metriä, mutta kaatui hyppynsä. Naisten mäkiennätyksen 129,5 metriä on hypännyt Atsuko Tanaka.
Virallisen mäkiennätyksen 108,0 metriä on hypännyt Simon Ammann. Epävirallisen mäkiennätyksen 109,5 metriä on hypännyt Adam Małysz.
Naisten mäkiennätyksen 105,5 metriä ovat hypänneet Lindsey Van ja Alexandra Pretorius.


title: Aleksei Bestužev-Rjumin

text:
Aleksei Petrovitš Bestužev-Rjumin (; 1. kesäkuuta 1693 Moskova – 21. huhtikuuta 1766 Venäjä) oli venäläinen kreivi ja diplomaatti, joka johti Venäjän ulkopolitiikkaa keisarinna Elisabetin valtakaudella.
Aleksei Bestužev-Rjumin oli diplomaatti Mihail Bestužev-Rjuminin nuorempi veli. Pietari Suuri lähetti hänet opiskelemaan Kööpenhaminaan ja Berliiniin. Bestužev-Rjumin toimi vuonna 1712 Espanjan perimyssodan päättäneessä Utrechtin rauhankonferenssissa Hannoverin vaaliruhtinas Yrjön edustajana. Vaaliruhtinas kohosi vuonna 1714 Englannin hallitsijaksi nimellä Yrjö I, ja Bestužev-Rjumin seurasi häntä Lontooseen. Kuningas Yrjö lähetti hänet samana vuonna lähettilääkseen Pietariin, mutta hän palasi pian takaisin Englantiin. Muutaman vuoden kuluttua Bestužev-Rjumin palasi Venäjälle, palveltuaan sitä ennen lyhyesti myös Kuurinmaan herttuatar Annan hovissa. Annasta tuli myöhemmin Venäjän hallitsija. Bestužev-Rjumin nimitettiin vuonna 1721 Venäjän lähettilääksi Kööpenhaminaan, mutta Pietari Suuren kuolema vuonna 1725 pysäytti hänen urakehityksensä 15 vuoden ajaksi.


title: Aleksei Bestužev-Rjumin

text: Keisarinna Anna ja hänen saksalainen neuvonantajansa Ernst Johann von Biron kutsuivat Bestužev-Rjuminin vuonna 1740 takaisin Pietariin, ja hänet nimitettiin senaatin jäseneksi, salaneuvokseksi ja ministeriksi. Anna kuoli myöhemmin samana vuonna ja Bironin tultua pian sen jälkeen syrjäytetyksi myös Bestužev-Rjumin vangittiin. Vuonna 1741 vallan kaapannut keisarinna Elisabet kuitenkin vapautti hänet ja nimitti hänet valtakunnan varakansleriksi. Bestužev-Rjumin piti Ranskaa ja Preussia Venäjän luonnollisina vihollisina ja halusi liittoutua Englannin ja Itävallan kanssa. Monet Elisabetin hovissa vastustivat ajatusta, mutta yhdessä veljensä Mihailin kanssa Bestužev-Rjumin sai järjestettyä joulukuussa 1742 solmitun puolustusliiton Englannin ja Venäjän välille. Vuonna 1743 päättyneen hattujen sodan jälkeen hän olisi halunnut pakottaa Ruotsin – joka oli Ranskan liittolainen – luovuttamaan koko Suomen Venäjälle, mutta hänen vastustajansa hovissa saivat aikaiseksi, että lopulta solmittiin Ruotsille edullisempi rauhansopimus. Bestužev-Rjuminin asema kuitenkin vahvistui, kun Elisabet nimitti hänet kansleriksi vuonna 1744. Toukokuussa 1746 hän sai solmittua liiton myös Itävallan kanssa, minkä myötä Venäjä liittyi Itävallan perimyssotaan uusien liittolaistensa puolelle.


title: Aleksei Bestužev-Rjumin

text: Bestužev-Rjumin pyrki säilyttämään luomansa liittojärjestelmän myös 1748 päättyneen Itävallan perimyssodan jälkeen. Vuonna 1756 asetelma kuitenkin muuttui Preussin ja Englannin liittoutuessa Ranskaa ja Itävaltaa vastaan. Venäjän ministerineuvosto ehdotti vastavetona Venäjän liittoutumista Ranskan ja Itävallan kanssa, mutta Bestužev-Rjumin ei hyväksynyt liittoa Ranskan kanssa. Hänen vaikutusvaltansa kuitenkin väheni, ja vuoden 1756 lopussa liitto Ranskan kanssa solmittiin, minkä seurauksena Venäjä tuli vedetyksi mukaan seitsenvuotiseen sotaan. Bestužev-Rjumin ryhtyi tämän seurauksena juonittelemaan suurherttuatar Katariinan (tuleva hallitsija Katariina II) kanssa ja lupasi auttaa tämän valtaistuimelle Elisabetin kuoltua. Kun Elisabet vuonna 1757 sairastui vakavasti, Bestužev-Rjumin kutsui vastikään Gross-Jägersdorfin taistelussa suuren voiton saavuttaneen kenraali Stepan Apraksinin takaisin rintamalta voidakseen tämän avulla puuttua perimyskiistaan, mikäli keisarinna kuolisi. Elisabet kuitenkin yllättäen toipui ja kääntyi Bestužev-Rjuminia vastaan. Hänet erotettiin seuraavana vuonna kaikista viroistaan, vangittiin ja tuomittiin kuolemaan valtiopetoksesta. Huhtikuussa 1759 tuomio lievennettiin armahduksella karkotukseksi hänen tilalleen Goretovoon. Vuonna 1762 hallitsijaksi tullut Katariina kumosi karkotuksen ja nimitti Bestužev-Rjuminin valtakunnan senaattiin, mutta hän ei saanut enää takaisin aiempaa valta-asemaansa.


title: Hikagyaku Ziprock

text: Hikagyaku Ziprock (tyyliteltynä Hikagyaku ZiprocK) on An Cafen järjestyksessään viides studioalbumi. Se julkaistiin vuonna 2013.


title: Big Brother 2014

text: Big Brother 2014 oli tositelevisiosarja "Big Brotherin" suomalaisen version kymmenes tuotantokausi. Kausi alkoi 24. elokuuta 2014 ja päättyi 14. marraskuuta 2014 kestäen 12 viikkoa. Aiemmista kausista poiketen tuotantokauden voittaja sai 50 000 euron sijaan 100 000 euroa. Kymmenennen kauden talkshow’n juontaja oli Mari Sainio. ja Big Brother Extran juontaa vuoden 2007 "Big Brotherin" voittaja Sauli Koskinen. Kauden voitti porosaamelainen Andte Gaup-Juuso.


title: Big Brother 2014

text: Edellisistä vuosista eroten "Big Brother" -talo oli jaettu kahteen osaan: Kartanoon ja Kellariin.


title: Big Brother 2014

text: Tuotantokauden aloitus keräsi keskimäärin 641 000 katsojaa, ja se oli toiseksi katsotuin ”tavis-BB:n” aloitus sitten vuoden 2010 aloitusjakson. Parhaimmillaan katsojia oli 730 000. Finaalia seurasi suorana keskimäärin 352 000 katsojaa. Parhaimmillaan katsojia oli 423 000.


title: Big Brother 2014

text: Kaudella 2014 Big Brother -talo oli viikkoina 1-9 jaettu kahtia: Kartanoon ja Kellariin. Talossa järjestettyjen viikkotehtävien (torstaista sunnuntaihin) voittajat saivat päättää kummalla puolen taloa asuivat seuraavan viikon.


title: Big Brother 2014

text: Kellarin asukkaat elivät vaatimattomissa oloissa, mutta heillä oli valtaa päättää esimerkiksi veden- ja sähkönkäytöstä. Kartanon puolella olot olivat paremmat, mutta ilman Kellarin apua he eivät päässeet nauttimaan mukavuuksista. Kartanon asukkaat pystyivät tarjoamaan Kellarin asukkaille erilaisia hyödykkeitä, jotta nämä olisivat suostuneet pyörittämään sähköä tai lämmintä vettä. Tavaroiden vaihto tapahtui talossa olleen vaihtoluukun kautta Big Brotherin luvalla.


title: Big Brother 2014

text: Kahden asuinpuolen lisäksi talossa oli käytössä Kiron Kivikko, joka sijaitsi tehtäväalueella. Big Brother voi määrätä sinne asukkaan rangaistuksena sääntörikkomuksista, kuten kiroilusta. Kiron Kivikossa olleet asukkaat yöpyvät ulkona tehtäväalueella. Heillä ei ollut mitään kontaktia muihin talon asukkaisiin eikä esimerkiksi peseytymismahdollisuutta. He eivät saaneet myöskään nimetä muita asukkaita häätöäänestykseen. Kiron Kivikko astui voimaan viikolla 6.


title: Big Brother 2014

text: Opearaatio Syysmyrsky järjestettiin viikolla 9. Siinä asukas saattoi voittaa itselleen kahden viikon immuniteetin nimeämisistä, Operaatio Syysmyrsky järjestettiin tehtäväalueella, jonne asukkaita sai mennä vapaaehtoisena enintään 4.


title: Big Brother 2014

text: Operaatio Syysmyrskyyn osallistuneilla asukkailla oli erittäin tiukat säännöt. Ensimmäisestä sääntörikkeestä seurasi varoitus, toisesta sääntörikkeestä joutui suoraan häätöäänestykseen ja kolmannesta sääntörikkeestä seurasi poistaminen Big Brother -kilpailusta.


title: Big Brother 2014

text: Tällä kaudella asukkaat kilpailivat viikoittain asuinpaikkaoikeudesta. Voittanut joukkue saa päättää kummalla puolella asuu seuraavan viikon. Asuinpaikkaoikeus kilpailut järjestettiin viikosta 1 viikkoon 8. Samoilla viikoilla asukkaat suoittivat palkintotehtäviä, joiden voittajat saivat hankkia hyödykkeitä.


title: Ant-Man

text: Ant-Man on vuonna 2015 ensi-iltansa saanut yhdysvaltalainen rikoskomedia ja supersankarielokuva, joka perustuu kahteen Marvel Comicsin sarjakuvissa Muurahaismies-nimellä esiintyneeseen hahmoon: Hank Pym ja Scott Lang. Se on Marvel Cinematic Universen (MCU) kahdestoista elokuva. Elokuvan ohjasi Peyton Reed ja käsikirjoittivat Edgar Wright, Joe Cornish, Adam McKay ja Paul Rudd. Rudd esiintyy myös elokuvan pääosassa. Muissa keskeisissä rooleissa esiintyvät Evangeline Lilly, Corey Stoll, Bobby Cannavale, Michael Peña, Tip ”T.I.” Harris, Wood Harris, Judy Greer, David Dastmalchian ja Michael Douglas. Elokuvassa Scott Langin on puolustettava tohtori Hank Pymin kutistusteknologiaa ja toteutettava ryöstö, jolla on maailmanlaajuisia seurauksia.


title: Ant-Man

text: "Ant-Man" sai ensiesityksensä Dolby Theatressa 29. kesäkuuta 2015. Elokuvateattereihin se ilmestyi Yhdysvalloissa 17. heinäkuuta 2015 ja Suomessa 22. heinäkuuta 2015. Elokuvan jatko-osa, "Ant-Man and the Wasp", tulee saamaan ensi-iltansa 6. heinäkuuta 2018.


title: Ant-Man

text: Vuonna 1989 tiedemies Hank Pym eroaa S.H.I.E.L.D.:istä saatuaan selville näiden aikovan kopioida hänen Muurahaismies-kutistusteknologiansa. Uskoen teknologian olevan liian vaarallinen, Pym vannoo pitävänsä sen piilossa niin kauan kuin elää. Nykyhetkessä Pymin vieraantunut tytär, Hope van Dyne, ja entinen oppipoika, Darren Cross, ovat pakottaneet hänet eroamaan yhtiöstään. Cross on lähellä saada valmiiksi oman kutistuspukunsa, Keltatakin, mikä saa Pymin kauhistuneeksi.


title: Ant-Man

text: Vapauduttuaan vankilasta, hyväntahtoinen varas Scott Lang muuttaa vanhan sellitoverinsa, Luisin, luokse asumaan. Scottin ex-vaimo Maggie – kihloissa poliisi Jim Paxtonin kanssa – suostuu antamaan Scottin nähdä tyttärensä Cassien vain, jos maksaa elatusmaksunsa. Kyvyttömänä pitämään työpaikkansa rikosrekisterinsä vuoksi, Scott liittyy Luisin ryhmään osalliseksi murtokeikkaa. Hän murtautuu taloon ja avaa holvin, mutta löytää vain jotain, minkä uskoo olevan vanha moottoripyörän ajajan puku, ja vie sen mukanaan kotiin. Kokeillessaan pukua, Scott vahingossa kutistaa itsensä hyönteisen kokoiseksi. Kauhistuneena kokemuksesta, hän palauttaa puvun, mutta poistuessaan asunnosta hän joutuu pidätetyksi. Asunnon omistajaksi paljastunut Pym vierailee Scottin sellissä ja salakuljettaa puvun tälle auttaakseen hänet pakoon.


title: Ant-Man

text: Kotonaan Pym, joka oli asiasta tietämättömän Luisin kautta koemielessä manipuloinut Scottin varastamaan puvun, haluaa tämän ryhtyvän uudeksi Muurahaismieheksi varastaakseen Keltatakin Crossilta. Hope, joka oli vakoillut Crossia isänsä puolesta huonoista väleistään huolimatta, auttaa Pymiä kouluttamaan Scottin taistelemaan ja hallitsemaan muurahaisia. Hopen ollessa yhä vihainen isälleen, Pym kertoo tämän äidin Janetin, tunnettu myös Ampiaisena, kadonneen kvanttimaailmaan purkaessaan neuvostoliittolaista ydinohjusta. Pym varoittaa Scottia, että tämä kokisi saman kohtalon, jos ohittaisi puvun suojaukset. He lähettävät tämän varastamaan ryöstöön avuksi tarvittavan laitteen Kostajien tukikohdasta, jossa hän joutuu hetkeksi taisteluun Sam Wilsonia vastaan.


title: Ant-Man

text: Cross saa Keltatakin valmiiksi ja kutsuu Pymin paljastustilaisuuteen. Scott, ryhmänsä ja muurahaisparven avulla, pääsee tapahtuman aikana sisään rakennukseen, missä hän sabotoi palvelimia ja asentaa räjähteet. Kun hän aikoo varastaa Keltatakin, hän joutuu Crossin ansaan. Cross aikoo myydä sekä Keltatakin että Muurahaismiehen puvut Hydran agenteille, joihin kuuluu myös S.H.I.E.L.D.:n entinen turvallisuuspäällikkö Mitchell Carson. Scott vapauttaa itsensä ja kukistaa suuren osan Hydran agenteista, vaikka Carson pakenee mukanaan pieni säiliö Crossin hiukkasia. Scott jahtaa Crossia tämän paetessa ja samalla räjähteet tuhoavat koko rakennuksen.


title: Ant-Man

text: Cross pukee Keltatakin ylleen ja taistelee Scottia vastaan ennen kuin Paxton pidättää Scottin. Epätäydellisen kutistusteknologian vuoksi mielenvikainen Cross ottaa Cassien panttivangiksi ja houkuttelee Scottin uuteen taisteluun. Tällä kertaa Scott kutistuu subatomiseen kokoon sabotoidakseen Crossin pukua ja saa sen kutistumaan hallitsemattomasti, tappaen Crossin. Scott katoaa kvanttimaailmaan, mutta onnistuu kääntämään puvun mekanismin päinvastaiseksi ja palaa oikeaan maailmaan. Kiitollisena Scottin sankaruudesta, Paxton estää tätä joutumasta takaisin vankilaan. Huomaten Scottin selvinneen ja palanneen kvanttimaailmasta, Pym miettii elääkö hänen vaimonsa yhä. Myöhemmin Scott tapaa Luisin, joka kertoo Wilsonin etsivän häntä.


title: Ant-Man

text: Lopputekstien välissä näytetyssä kohtauksessa Pym esittelee Hopelle Ampiaisen puvun uuden prototyypin ja tarjoaa sen hänelle. Lopputekstien jälkeisessä kohtauksessa Wilson ja Steve Rogers ovat saaneet Bucky Barnesin kiinni. Tietäessään Tony Starkin olevan kykenemätön auttamaan heitä, Wilson kertoo tietävänsä kenet kutsua paikalle.


title: Ant-Man

text: Dax Griffin näytteli nuorta Hank Pymiä, joka muokattiin digitaalisesti nuoremman Michael Douglasin näköiseksi.


title: Ant-Man

text: Elokuvan ohjaajaksi palkattiin Edgar Wright ja käsikirjoittajiksi Wright ja Joe Cornish keväällä 2006 Marvel Studiosin aloitellessa ensimmäisiä itsenäisiä elokuvatuotantojaan. Wright ja Cornish olivat tehneet jo muutamaa vuotta aiemmin ehdotelman Muurahaismies-elokuvasta Artisan-yhtiölle, jolla oli tuolloin hallussaan elokuvaoikeudet joihinkin Marvelin vähemmän tunnettuihin hahmoihin, mutta heidän luonnostelemansa rikoselokuva ei kiinnostanut koko perheen elokuvaa tavoitellutta yhtiötä.


title: Ant-Man

text: 23. toukokuuta 2014 Marvel Studios kuitenkin ilmoitti Wrightin luopuneen elokuvan ohjaamisesta näkemyseroista johtuen. Wrightin korvaajaksi nimitettiin kaksi viikkoa myöhemmin Peyton Reed. Adam McKayn puolestaan kerrottiin muokkaavan käsikirjoitusta. Huhtikuussa 2015 ilmoitettiin Wrightin ja Cornishin yhä saavan osan kunniasta käsikirjoituksen suhteen.


title: Ant-Man

text: Elokuvan kuvaukset alkoivat San Franciscossa 18. elokuuta 2014. Kuvausten keskuspaikka oli kuitenkin Atlantassa.


title: Ant-Man

text: Ant-Manin vastaanotto oli pääosin positiivinen. Metacritic on antanut elokuvalle arvosanan 64/100, joka perustuu 43 kriitikon antamien arvosanojen keskiarvoon ja Rotten Tomatoes -sivustolla elokuvan 258 arvioista 80 % on positiivisia.


title: Ant-Man

text: Elokuva oli tammikuuhun 2016 mennessä tuottanut maailmanlaajuisesti noin 519,3 miljoonaa dollaria.


title: Ant-Man

text: "Ant-Man and the Wasp" sai ensi-iltansa Suomessa 4. heinäkuuta 2018 ja Yhdysvalloissa 6. heinäkuuta 2018. Peyton Reed palaa ohjaajaksi, Barrer, Ferrari ja Rudd käsikirjoittajiksi, Chris McKennan ja Erik Sommersin osallistuessa myös käsikirjoittamiseen. Rudd, Lilly, Cannavale, Penã, T.I., Dastmalchian, Greer, Fortson ja Douglas palaavat edellisestä elokuvasta tuttuihin rooleihinsa. Michelle Pfeiffer, Laurence Fishburne, Hannah John-Kamen, Randall Park ja Walton Goggins liittyvät näyttelijäkaartiin Janet van Dynen, Bill Fosterin, Aaveen, Jimmy Woon ja Sonny Burchin rooleissa.


title: Sara Maria Forsberg

text: Sara Maria Forsberg (s. 2. toukokuuta 1994 Pietarsaari) on suomalainen tubettaja, laulaja ja lauluntekijä, joka myös esiintyy television viihdeohjelmissa. Forsbergin nimimerkki sosiaalisessa mediassa on ollut musiikkiuran alettua SAARA ja sitä ennen Smoukahontas. Hän tuli tunnetuksi alkuvuonna 2014 julkaisemastaan YouTube-videosta, jossa hän jäljittelee sitä, miltä eri kielet kuulostavat niitä taitamattoman korvaan. Maaliskuussa 2017 hänen YouTube-kanavallaan oli yli miljoona tilaajaa ja videoillaan yli 100 miljoonaa katselukertaa. Saaran musiikki on tyyliltään popia ja elektronista popia.


title: Sara Maria Forsberg

text: Sara Forsberg julkaisee musiikkia taiteilijanimellä Saara (tyyliteltynä SAARA).


title: Sara Maria Forsberg

text:
Heinäkuussa 2014 Saara solmi useita levyjä koskevan levytyssopimuksen Capitol Recordsin kanssa.
Saaran ensimmäinen single ”Ur Cool” julkaistiin 21. huhtikuuta 2015. Ensimmäisen festivaaliesiintymisensä Saara teki Provinssi Tubemiitti -tapahtumassa 27. kesäkuuta 2015. Keväällä 2016 Forsberg jätti Capitol Recordsin ja kertoi keskittyvänsä tekemään omanlaistaan musiikkia. Kesällä 2015 Aasian matkansa aikana Saara teki yhdessä Tay Jasperin kanssa singlen "Whatcha Waiting on", joka on julkaistu Youtubessa.


title: Sara Maria Forsberg

text:
Huhtikuussa 2016 Saara solmi uuden levytyssopimuksen Universal Music Groupin kanssa. 27. toukokuuta Saaralta ilmestyi ""Hello I'm Saara"" -niminen EP, jolla on kolme kappaletta. EP:ltä julkaistiin ”The Urge” -niminen single.
Helmikuussa 2017 hän julkaisi singlen "Permission to Love" ja maaliskuussa 2017 singlen "Superpowers". Se on hänen ensimmäinen kansainvälinen julkaisunsa, ja sitä ovat olleet tekemässä Teemu Brunila ja Hank Solo. Lokakuussa 2017 Saaralta ilmestyi single ”All The Love ft. Jillionaire”. Myös ”All The Love” on Brunilan, Solon ja Saaran yhdessä kirjoittama. Jillionaire osallistui myös kappaleen tuotantoon Hank Solon rinnalla.


title: Sara Maria Forsberg

text:
2. toukokuuta 2018 24 vuotta täyttänyt Sara Forsberg julkaisi syntymäpäivänsä kunniaksi toisen EP:nsä ""SAARA – Almost Acoustic EP"".
Levy oli lahja hänen faneilleen. Levy käsittää neljä uutta kappaletta ja yhden remixin. Lisäksi syntymäpäivää juhlistettiin YouTube-livekonsertilla. Saara kertoo kirjoittaneensa kappaleet itse viimeisen parin vuoden aikana biisintekijäystäviensä kanssa, ja ne kaikki kertovat hänen nykyisen parisuhteensa eri vaiheista.


title: Sara Maria Forsberg

text: Sara Forsberg kirjoittaa kappaleita myös toisille artisteille. Forsberg on säveltänyt muun muassa electropop-kappaleen You Think Girls’ Generation -nimiselle korealaisyhtyeelle. Kappale oli yhtyeen viidennen albumin Lion Heart (2015) toinen single-julkaisu. "You Think" käväisi syyskuussa 2015 Billboardin elektronisten kappaleiden listalla sijalla 3.


title: Sara Maria Forsberg

text: Sara on esiintynyt myös muiden artistien julkaisuissa, kuten keväällä 2015 ilmestyneellä Kasmirin kesäkumikappaleella ”Vauvoja” ja kesällä 2017 julkaistulla Thrdl!fe:n Can't Buy Love -kappaleella. 24. elokuuta 2018 Saaralta julkaistiin uusi single, ”Sangria”.


title: Sara Maria Forsberg

text: Maaliskuussa 2014 Sara sai kutsun vieraaksi yhdysvaltalaisen Ellen DeGeneresin talk show’hun. Vierailusta tehtiin myös "Sara Goes LA" -sarja, jota esitettiin MTV Katsomossa ja myöhemmin YouTubessa.


title: Sara Maria Forsberg

text:
Toukokuussa 2014 Forsberg muutti Los Angelesiin, jossa hän työskenteli YouTube-pohjaisen mediakanavan sisällön tuottajana ja esiintyjänä. Työsopimus oli kaksivuotinen. Kesällä 2014 Forsberg alkoi juontaa talk show’ta nimeltä "West Toast TV"
Sara Forsbergillä oli rooli Renny Harlinin ohjaamassa "Skiptrace"-elokuvassa (2016), joka kuvattiin Kiinassa syksyllä 2014.
Vuonna 2015 Forsberg loi Star Wars -avaruusolioille muutaman repliikin kielen "" -elokuvaan.
Forsberg loi alien-kielen myös vuonna 2016 ensi-iltansa saaneeseen Star Trek Beyond -elokuvaan. Hän myös ääninäyttelee elokuvassa.
Forsberg on myös lainannut äänensä Maija Mehiläiselle animaatioelokuvaan, jonka ensi-ilta oli Suomessa lokakuussa 2015.


title: Sara Maria Forsberg

text: Vuonna 2016 Sara Forsbergin ilmoitettiin alkavan juontaa lasten kisailu- ja peliohjelmaa "Remotely Funny" Britannian suosituimmalla lasten televisiokanavalla CBBC.


title: Sara Maria Forsberg

text: 2016 Forsberg toimi myös tuomarina "Talent Suomi" TV-ohjelmassa. Vuonna 2017 hän esiintyi Nelosen TV-sarjoissa "Kaikki vastaan 1" ja "Myytinräjäyttäjät". Vuonna 2018 Sara esiintyi "Pallon ympäri" -kilpailuohjelmassa yhdessä Mikko Kuustosen ja Jussi Vatasen kanssa. Forsberg jatkaa jälleen syksyllä 2018 "Kaikki vastaan 1" TV-sarjan temppumestarina.


title: Sara Maria Forsberg

text:
18. maaliskuuta 2014 Forsberg sai tunnustuksena työstään Pietarsaaren kaupungin avaimen. Forsberg palkittiin Some-Femma -palkinnolla vuoden 2015 Femmagaalassa.
Syksyllä 2015 markkinoille tuli Forsbergin vaatemallisto.


title: Sara Maria Forsberg

text: Sara on kotoisin Pietarsaaresta, mutta hän asui jo lapsena perheensä kanssa muutaman vuoden myös ulkomailla. Hän kävi päiväkodissa USA:ssa ja ensimmäisen luokan koulua Englannissa. Vuonna 2014 Sara muutti töiden takia Los Angelesiin. Toukokuussa 2018 Forsberg kertoi Youtube-videollaan muuttaneensa takaisin Suomeen eroten samalla yhdysvaltalaisesta miesystävästään.


title: Sara Maria Forsberg

text: Sara tulee musikaalisesta perheestä. Saran nuorempi sisko Vera Forsberg osallistui 2016 "The Voice of Finlandin" viidennelle kaudelle Redraman tiimissä.


title: Sara Maria Forsberg

text: Forsbergin isä on Ruotsissa syntynyt suomalainen ja äiti suomalainen. Hänen kotonaan on puhuttu suomea. Forsbergin isoisä on HalpaHallin perustaja kauppaneuvos Esko Ylinen. Koulutukseltaan Forsberg on ylioppilas ja ravintolakokki.


title: Sara Maria Forsberg

text: Kappaleet:


title: Postimies soittaa aina kahdesti

text: Postimies soittaa aina kahdesti ("The Postman Always Rings Twice") on Bob Rafelsonin ohjaama yhdysvaltalainen neo-noir-tyylinen rikosdraamaelokuva, joka sai ensi-iltansa vuonna 1981.


title: Postimies soittaa aina kahdesti

text: Neo-noir-jännityselokuvan pääosissa ovat Jack Nicholson Frank Chambersina ja Jessica Lange Cora Smithinä. "Postimies soittaa aina kahdesti" on eroottinen jännityselokuva.


title: Postimies soittaa aina kahdesti

text: "Postimies soittaa aina kahdesti" perustuu James M. Cainin klassikkorikosromaaniin "Vahinko kello kaulassa" vuodelta 1934 ja on elokuvaversioista tunnetuin. Käsikirjoituksen romaanin pohjalta on laatinut David Mamet. Elokuvan tuottajat ovat Charles Mulvehill ja Bob Rafelson.


title: Postimies soittaa aina kahdesti

text: Kulkuri Frank Chambers (Jack Nicholson) pysähtyy aterioimaan kalifornialaiseen syrjäseudun kuppilaan ja päätyy työskentelemään siellä. Pientä ruokapaikkaa pyörittävät kaunis nuori nainen Cora Smith (Jessica Lange) ja häntä paljon vanhempi aviomies Nick Papadakis (John Colicos), joka on Kreikasta saapunut maahanmuuttaja. Frankille ja Coralle kehittyy pian intohimoinen suhde. Cora on kyllästynyt elämäntilanteeseensa: hän on naimisissa miehen kanssa, jota ei rakasta, ja työskentelee pienessä ruokapaikassa, jonka hän haluaisi omistaa ja jota hän haluaisi kehittää. Cora ja Frank suunnittelevat murhaavansa Nickin voidakseen aloittaa uuden elämän yhdessä menettämättä kuitenkaan ruokapaikkaa. Heidän ensimmäinen murhayrityksensä epäonnistuu, mutta lopulta he onnistuvat.


title: Postimies soittaa aina kahdesti

text: Paikallinen syyttäjä arvailee, mitä on oikeasti tapahtunut, mutta hänellä ei ole todisteita arvauksen todeksi osoittamiseksi. Syyttäjä yrittää syyttää rikoksesta ainoastaan Coraa saadakseen Coran ja Frankin kääntymään toisiaan vastaan. Vaikka Cora ja Frank kääntyvät toisiaan vastaan, Coran asianajajan viekas juoni estää Coran täyttä tunnustusta joutumasta syyttäjän käsiin. Kun syyttäjä ei onnistu löytämään uusia todisteita, Cora hyötyy sovitteluratkaisusta, jossa tunnustaa syyllistyneensä tappoon ja saa ehdonalaisen tuomion. Coran ja Frankin myrskyisä suhde rauhoittuu, ja he alkavat suunnitella yhteistä tulevaisuutta. Mutta juuri kun Frank ja Cora ovat valmistautumassa vihdoinkin elämään "onnellisina elämänsä loppuun asti", Cora kuolee auto-onnettomuudessa Frankin ollessa kuskina.


title: Postimies soittaa aina kahdesti

text: "Postimies soittaa aina kahdesti" kuvattiin Kalifornian Santa Barbarassa vuonna 1980.


title: Postimies soittaa aina kahdesti

text: Elokuva on James M. Cainin romaanin "Vahinko kello kaulassa" neljäs elokuvaversio. Ensimmäinen versio oli ranskalainen elokuva "Viimeinen tienhaara" (1939), toinen italialainen elokuva "Riivaajat" (1943) ja kolmas yhdysvaltalainen elokuva "Kohtalon tuomio" (1946). Vuoden 1981 versio on toinen englanninkielinen versio ja ensimmäinen värillinen.


title: Postimies soittaa aina kahdesti

text: Elokuva on neljäs Jack Nicholsonin ja Bob Rafelsonin yhteistyö. Aikaisemmat elokuvat ovat "Head" (1968), "Rajut kuviot" (1970) ja "Vain unelmilla on siivet" (1972). "Postimies soittaa aina kahdesti" -elokuvan jälkeen he tekivät yhdessä vielä elokuvat "Koirat karvoissaan" (1992) ja "Verta ja viiniä" (1996).


title: Postimies soittaa aina kahdesti

text: "Postimies soittaa aina kahdesti" sai ensi-iltansa Yhdysvalloissa 20. maaliskuuta 1981. Suomen ensi-ilta oli 25. syyskuuta 1981. Elokuvan levittäjä oli Paramount Pictures. "Postimies soittaa aina kahdesti" oli kaupallinen menestys ja tuotti kotimaassaan noin 12,4 miljoonan dollarin lipputulot.


title: Postimies soittaa aina kahdesti

text: Elokuva oli ehdolla vuoden 1981 Cannesin elokuvajuhlien kilpailuun, mutta ei päässyt.


title: Postimies soittaa aina kahdesti

text: Alkuun elokuva sai joiltakin kriitikoilta nihkeän kielteisen vastaanoton, ja monen mielestä se oli hukkaan heitetty uudelleenfilmatisointi alkuperäisestä "Kohtalon tuomio" -elokuvasta. Elokuvan loppua pidettiin heikkona ensimmäiseen elokuvaan verrattuna. Monet kriitikot olivat myös sitä mieltä, että elokuvan "Postimies soittaa aina kahdesti" -nimi ei selity elokuvassa, mikä voi aiheuttaa katsojissa hämmennystä.


title: Postimies soittaa aina kahdesti

text: Jotkut kriitikot ylistivät sen eroottista hehkua, mutta vuonna 2014 eräs suomalainen kriitikko sanoo, ettei ymmärrä syytä ylistämiseen, koska hän kokee että elokuvassa sitä hehkua pyritäänkin päin vastoin riisumaan, seksi on puolikoomista ähellystä ja ohjaaja karsii siitä viimeisetkin romantiikan rippeet, niin että elokuva on tiivistä realismia. Hän kehuu näyttelijöiden suoritusta ja Sven Nyqvistin kuvausta. Toinen suomalaiskriitikko kehuu myös että kyseessä on koko elokuvan tekijäryhmän "tasavahva, vääjäämätöntä kohtalokkuutta huokuva teos".


title: Postimies soittaa aina kahdesti

text: Rotten Tomatoes -sivuston arvosana on 83 prosenttia, ja se perustuu kahteentoista arvosteluun, joista vain kaksi on negatiivisia.


title: Postimies soittaa aina kahdesti

text: Intrada julkaisi 14. toukokuuta 2012 elokuvan lopullisen soundtrack-albumin, johon sisältyvät Michael Smallin elokuvasävellykset.


title: Postimies soittaa aina kahdesti

text: Warner Home Video julkaisi elokuvan DVD:lle Yhdysvalloissa 20. elokuuta 1997. Warner Home Video julkaisi elokuvan Blu-ray-version 21. tammikuuta 2014.


title: Kansleri (Venäjä)

text: Kansleri (, "kantsler"; myös valtakunnankansleri) oli Venäjän keisarikunnassa rankijärjestelmän ensimmäiseen luokkaan kuulunut korkein siviilivirka-arvo. Sen kanssa samanarvoisia olivat vain kenraaliamiraalin ja kenraalisotamarsalkan sotilasarvot sekä 1. luokan todellisen salaneuvoksen arvonimi. Pietari Suuri perusti kanslerin nimikkeen vuonna 1709 ja se annettiin kaikkiaan yhdelletoista henkilölle keisarikunnan aikana. Kanslereita oli yleensä vain yksi kerrallaan ja nimikkeeseen liittyi normaalisti valtakunnan ulkoministerin tehtävä. Lisäksi jotkut saivat sitä alemman varakanslerin arvon, joka oli toisen luokan arvonimi. Viimeiset keisarit Aleksanteri III ja Nikolai II eivät enää nimittäneet yhtään kansleria, mutta virallisesti nimikettä ei lakkautettu ennen keisarikunnan päättymistä.


title: John Langdon-Davies

text: John Eric Langdon-Davies (18. maaliskuuta 1897 Eshowe, Etelä-Afrikka – 5. joulukuuta 1971 Shoreham, Kent, Yhdistynyt kuningaskunta) oli brittiläinen kirjailija ja toimittaja, Plan-järjestön perustaja ja pasifisti.


title: John Langdon-Davies

text: John Langdon-Davies syntyi Etelä-Afrikassa ja muutti kuusivuotiaana Britanniaan. Hän aloitti kirjailijanuransa vuonna 1917. Tuolloin hänet kutsuttiin myös sotapalvelukseen, mutta hän kieltäytyi aseista ja sai lyhyen vankilatuomion.


title: John Langdon-Davies

text: Langdon-Davies muistetaan erityisesti Espanjan sisällissodan ja talvisodan kirjeenvaihtajana. Hänen talvisotakirjansa "Hyökkäys lumessa" vuodelta 1941 suomennettiin vuonna 2014.


title: John Langdon-Davies

text: Langdon-Daviesin aloitteesta ensimmäiset Planin kummit alkoivat tukea Espanjan sisällissodassa orvoksi jääneitä lapsia vuonna 1937.


title: Gavriil Golovkin

text: Gavriil Ivanovitš Golovkin (1660–1734) oli venäläinen kreivi, diplomaatti ja valtiomies, joka toimi tsaari Pietari Suuren läheisenä neuvonantajana ja ulkoministerinä.


title: Gavriil Golovkin

text: Golovkin oli sukua Pietari Suuren äidille Natalja Naryškinalle ja tuli hoviin vuonna 1677. Hän auttoi Naryškinaa ja Pietaria syrjäyttämään vuonna 1689 sijaishallitsijana toimineen Pietarin sisarpuolen Sofia Aleksejevnan, ja sai tämän jälkeen nimityksen valtion raha-asioiden johtoon. Golovkin seurasi Pietaria tiiviisti tämän vuosina 1696–1697 Länsi-Eurooppaan tekemällä kiertomatkalla ja työskenteli hänen kanssaan hollantilaisilla laivatelakoilla. Pietari nimitti hänet Venäjän ulkoasiainkanslian johtoon vuonna 1706. Vuonna 1709 Golovkin sai ensimmäisenä uuden kanslerin arvon, joka myönnettiin hänelle Pultavan taistelukentällä. Hänet korotettiin myös kreiviksi 1710. Vuonna 1717 Golovkinista tuli vastaperustetun ulkoasiainkollegion puheenjohtaja.


title: Gavriil Golovkin

text: Pietari Suuren seuraajaksi 1725 tulleen Katariina I:n valtakaudella Golovkin nimitettiin jäseneksi salaneuvostoon, jolle hallitusvalta keskittyi. Katariina nimitti hänet myös testamenttinsa toimeenpanijaksi. Katariina oli toivonut valtaistuimen pysyvän Pietari Suuren jälkeläisillä, mutta kun entisen tsaarin pojanpoika Pietari II kuoli vuonna 1730, Golovkin ryhtyi tukemaan uudeksi hallitsijaksi Kuurinmaan herttuatar Annaa, joka oli Pietari Suuren velipuolen tytär. Golovkinin tuella Anna pääsi hallitsijaksi ja sai itselleen yksinvaltaisen aseman, vaikka eräät salaneuvoston jäsenet olivat pyrkineet rajoittamaan hänen valtaansa. Anna nimitti Golovkinin hallituksensa jäseneksi ja 1731 senaattoriksi, mutta Golovkin ei vanhuuden ja sairauden vuoksi enää viimeisinä vuosinaan osallistunut aktiivisesti hallitusasioihin.


title: Gavriil Golovkin

text: Gavriil Golovkinin poika Mihail Golovkin toimi myöhemmin varakanslerina, mutta joutui syrjäytetyksi. Golovkinin kreivisuku sammui vuonna 1846.


title: Closer (kappale)

text: Closer on norjalaisartisti Frida Amundsenin kappale hänen September Blue-debyyttialbumilta. Sen julkaisi Parlophone Music albumin ensimmäisenä singlenä 20. toukokuuta 2011. Kappaleelle on tehty myös musiikkivideo, joka julkaistiin videopalvelu YouTubessa 9. tammikuuta 2012. Kappale oli kotimaassaan menestys, sillä se oli Norjassa vuoden 2011 soitetuin kappale.


title: Closer (kappale)

text: Digitaalinen lataus


title: Aleksandr Bezborodko

text: Aleksandr Andrejevitš Bezborodko (25. maaliskuuta 1747 Gluhov, Ukraina – 17. huhtikuuta 1799 Pietari) oli venäläinen ruhtinas ja yksi Venäjän keisarikunnan ulkopolitiikan johtajista 1700-luvun lopulla.


title: Aleksandr Bezborodko

text: Bezborodko palveli Venäjän–Turkin sodassa 1768–1774 kreivi Pjotr Rumjantsevin alaisena, ja Rumjantsev suositteli häntä myöhemmin keisarinna Katariina Suurelle. Katariina nimitti hänet vuonna 1775 anomussihteeriksi. Myöhemmin Bezborodkosta tuli valtakunnan postilaitoksen johtaja ja ulkoministeriön täysivaltainen neuvottelija. Hänet nimitettiin 1786 senaattiin. Bezborodko toimi Katariinan oikeana kätenä tämän diplomaattisissa hankkeissa ja tuki keisarinnan suunnitelmaa Ottomaanien valtakunnan kukistamisesta ja Bysantin valtakunnan uudelleenperustamisesta sekä Katariinan pojanpojan Konstantinin asettamisesta sen hallitsijaksi. Bezborodko allekirjoitti vuonna 1792 Venäjän puolesta turkkilaisten kanssa Jassyn rauhansopimuksen, jolla Venäjä sai lisäalueita Mustanmeren rannalta. Hän toimi myös Katariinan neuvonantajana Puolan toisen ja kolmannen jaon yhteydessä vuosina 1793 ja 1795.


title: Aleksandr Bezborodko

text: Katariinan seuraajaksi vuonna 1796 tullut Paavali I korotti Bezborodkon ruhtinaaksi ja nimitti hänet valtakunnankansleriksi. Hän kuitenkin kuoli vain pari vuotta myöhemmin.


title: 100 metrin juoksu olympialaisissa

text: Sadan metrin juoksu on ollut kesäolympialaisten ohjelmassa nykyaikaisten olympialaisten historian alusta alkaen, vuodesta 1896. Naisten 100 metrin juoksu on ollut olympialajina vuoden 1928 olympialaisista. Eniten kultamitaleita ovat voittaneet yhdysvaltalaiset urheilijat.


title: 100 metrin juoksu olympialaisissa

text: Vuoden 1988 olympialaisissa Carl Lewis sijoittui alun perin toiseksi, mutta Ben Johnsonin dopingkäryn myötä hän sai nimiinsä olympiavoiton lisäksi olympia- ja maailmanennätyksen.


title: 100 metrin juoksu olympialaisissa

text: Lähde:Lähde:


title: Dolgorukov

text: Dolgorukov (vanha nimi Dolgoruki, ”pitkäkäsi”) on vanha venäläinen ruhtinassuku, jonka on väitetty polveutuvan aina itsestään Rurikista. Sukuun on kuulunut monia merkittäviä venäläisiä sotapäälliköitä ja valtiomiehiä. Dolgorukovit saivat erityisen vahvan aseman Venäjän johdossa alaikäisen tsaari Pietari II:n valtakaudella, jolloin useita suvun jäseniä kuului maan hallituksena toimineeseen salaneuvostoon. Dolgorukovit olivat myös nostamassa herttuatar Annaa Pietarin seuraajaksi vuonna 1730, mutta Anna syrjäytti pian valtaanpäästyään suvun johtavat edustajat.


title: Zazie – Pariisin päiviä

text: Zazie – Pariisin päiviä ("Zazie dans le métro") on ranskalainen komediaelokuva vuodelta 1960. Sen ohjasi Louis Malle ja se pohjautuu Raymond Queneaun samannimiseen romaaniin. Värikäs ja vauhdikas slapstick-tyylinen farssi oli Mallen täydellinen tyylinvaihdos hänen sitä edeltäneistä mustavalkoisista draamoistaan "Hissillä mestauslavalle" ja "Yö kuuluu rakkaudelle".


title: Zazie – Pariisin päiviä

text: Rääväsuinen villikkotyttö Zazie (Catherine Demongeot) saapuu Pariisiin ja laitetaan sukulaistensa hoitoon, jotta hänen äitinsä saisi aikaa tavata rakastajaansa. Hänen eksentrinen setänsä Gabriel (Philippe Noiret) – nykykielellä drag queen – yrittää esitellä hänelle kaupungin nähtävyyksiä, mutta Zazieta kiinnostaisi vain ajella metrolla. Maanalaisen työntekijät ovat kuitenkin lakossa, ja tyttö karkaa omille teilleen, joilla törmää toinen toistaan erikoisempiin tyyppeihin sarjakuvamaisen värikkäässä nopeutettua kuvaa, hyppyleikkauksia ja muita visuaalisia vitsejä vilisevässä tarinassa.


title: Berner Oberland-Bahnen

text: Berner Oberland-Bahnen on sveitsiläinen rautatieyhtiö, joka toimii Keski-Sveitsissä Bernin Alpeilla. Yhtiön kotipaikka on Interlaken.


title: Berner Oberland-Bahnen

text: Berner Oberland-Bahnen omistaa kaksi historiallista rautatietä: Berner Oberland-Bahnin (BOB) ja Schynige Platte-Bahnin (SPB). Yhtiö on omistanut BOB:n toiminnan alusta, vuodesta 1888 alkaen. SPB siirtyi yhtiölle vuonna 1895.


title: Berner Oberland-Bahnen

text: Berner Oberland-Bahnenin pääomistajia ovat Sveitsin liittovaltio ja Bernin kantoni. Samalla alueella toimiva pörssinoteerattu liikenneyhtiö Jungfraubahn Holding AG omistaa yhtiöstä 8 %.


title: Berner Oberland-Bahnen

text: Yhtiön liikevaihto oli vuonna 2012 14 milj. CHF ja liikevoitto 0,4 milj. CHF. Henkilöstön määrä oli 147.


title: Kuka sen opettaa

text: Kuka sen opettaa on Kaija Koon kahdestoista studioalbumi, joka julkaistiin 11. huhtikuuta 2014. Se on artistin ensimmäinen studioalbumi sitten vuoden 2010, jolloin hänen albuminsa "Irti" julkaistiin. "Kuka sen opettaa" nousi toisella listaviikollaan Suomen virallisen albumilistan ensimmäiseksi. Albumi on myynyt kultaa yli 15 000 kappaleen myynnillään. Vuoden 2014 aikana sitä myytiin 18 633 kappaletta ollen vuoden viidenneksi myydyin albumi.


title: Kuka sen opettaa

text: Albumin on tuottanut Jukka Immonen, Hannu Korkeamäki ja Antti Riihimäki. Kaija Koo on kertonut albumin eroavan aiemmista julkaisuistaan siten, että sitä on ollut tekemässä useita musiikkialan ”nuoria tekijöitä”, eikä artistin ”luottotekijältä”, entiseltä aviomieheltä Markku Impiöltä, ole albumilla kuin yksi kappale.


title: Kuka sen opettaa

text: Artisti on kertonut albumin ensimmäisen kappaleen, ”Supernaiset”, olevan voima- ja ystävyyslaulu naisille. Ensimmäisenä singlenä julkaistu ”Kuka sen opettaa” kertoo puolestaan, kuinka pitkän parisuhteen jälkeen jatketaan eteenpäin elämässä.


title: Kuka sen opettaa

text: Paula Vesalan sanoittaman kappaleen ”Sydän vähän kallellaan” artisti on omistanut omalle pojalleen.


title: Kuka sen opettaa

text: Albumin ensimmäisenä singlenä julkaistiin sen nimikkokappale ”Kuka sen opettaa”, jonka ovat säveltäneet Jonnaemilia Kärkkäinen ja Mikko Tamminen sekä sanoittanut Paula Vesala. Kappale menestyi julkaisunsa jälkeen hyvin: Se nousi ensimmäisellä listaviikollaan latauslistan toiseksi ja radioiden 16. soitetuimmaksi kappaleeksi. Jo toisella viikolla kappale nousi radiolistan kärkeen. Kappale on sijoittunut myös singlelistalle, parhaimmillaan 17. sijalle.


title: Kuka sen opettaa

text: Toinen single ”Supernaiset” nousi listaviikolla 22/2014 radiolistan 117. sijalta suoraan viidenneksi. Viikolla 24/2014 kappale nousi radiolistan toiseksi. Se on noussut myös latauslistan viidenneksi.


title: Kuka sen opettaa

text: Kolmas single ”Surulapsi” julkaistiin syyskuussa 2014.


title: Youssoupha

text: Youssoupha on ranskalainen räppäri. Hänen isänsä oli Afrikan merkittävimpiin muusikoihin lukeutuva Tabu Ley Rochereau. Youssoupha julkaisi sooloalbuminsa, "À chaque frère", maaliskuussa 2007.


title: Patrick Mills

text: Patrick ”Patty” Sammie Mills (s. 11. elokuuta 1988 Canberra) on australialainen koripalloilija, joka on edustanut vuodesta 2012 San Antonio Spursia. Hän pelaa myös Australian koripallomaajoukkueessa.


title: Patrick Mills

text: Vuosina 2007–2009 Mills pelasi yliopistokoripalloa Kaliforniassa Saint Maryn Collegessa, josta Portland Trail Blazers varasi hänet NBA:han vuonna 2009. Lisäksi hän on pelannut Australian ja Kiinan pääsarjoissa. Mills voitti NBA-mestaruuden vuonna 2014.


title: Patrick Mills

text: Mills aloitti koripallon neljävuotiaana, jolloin hän alkoi pelata vanhempiensa perustamassa koripalloseurassa. Hän nousi suuren yleisön tietoisuuteen vuoden 2005 Australian nuorten olympiafestivaaleilla. Seuraavana vuonna Mills valittiin edustamaan muun maailman joukkuetta Nike Hoop Summitiin, jossa hän teki kahdeksan pistettä. Kotimaassaan hän pelasi nuorten koripallosarjoissa ja hänet valittiin Kaakkois-Australian alle 21-vuotiaiden sarjan vuoden pelaajaksi vuosina 2006 ja 2007.


title: Patrick Mills

text: Vuonna 2007 Mills siirtyi pelaamaan yliopistokoripalloa Saint Maryn collegeen, jonka koripallojoukkueen apuvalmentaja oli hänen australialainen perhetuttunsa. Lisäksi joukkueeseen oltiin värvätty muitakin australialaispelaajia. Ensimmäisenä kautenaan hänet valittiin konferenssin vuoden tulokkaaksi. Mills teki kauden aikana 472 pistettä, joka oli koulun historian paras pistemäärä ensimmäisen vuoden opiskelijalta. Lisäksi hänen pistekeskiarvonsa (14,8) oli joukkueen korkein.


title: Patrick Mills

text: Kaudella 2008–2009 Mills aloitti kaikki ottelunsa edelliskauden tapaan kentältä, kunnes hän mursi kätensä tammikuussa 2009. Hän joutui jättämään yhdeksän ottelua väliin, mutta palasi loppukaudeksi takaisin joukkueeseen. Hänellä oli jälleen joukkueen korkein pistekeskiarvo (18,4), ja hän oli ehdolla parhaalle takamiehelle jaettavaan Bob Cousy Awardiin. Toukokuussa 2009 Mills päätti jättää kaksi viimeistä opiskeluvuottaan Saint Maryssa väliin ja ilmoittautui vuoden . Tämän myötä hän kävi lukuisien NBA-joukkueiden testattavana. Lopulta Portland Trail Blazers varasi hänet 55:ntenä pelaajana kesän varaustilaisuudessa.


title: Patrick Mills

text: Heinäkuussa 2009 Mills mursi jalkansa, joka jouduttiin leikkaamaan. Tästä huolimatta hän solmi Portlandin kanssa pelaajasopimuksen. Joulukuuhun mennessä Mills oli ehtinyt kuntouttaa jalkansa ja hänet lähetettiin väliaikaisesti Portlandin farmijoukkueeseen, Idaho Stampedeen. Hän pelasi kauden aikana D-liigassa viisi ottelua 25,6 pisteen ottelukohtaisella keskiarvolla. Tammikuussa 2010 Mills debytoi NBA:ssa ottelussa Los Angeles Clippersia vastaan, muttei onnistunut korinteossa. Hän pelasi kauden 2009–2010 aikana lopulta kymmenen NBA-ottelua 2,6 pisteen ottelukohtaisella pistekeskiarvolla.


title: Patrick Mills

text: Kaudella 2010–2011 Millsin peliminuutit lisääntyivät ja hän pelasi keskimäärin 12,2 minuuttia ottelua kohden. Tilastollisesti parhaan pelinsä Portlandin paidassa hän pelasi huhtikuussa 2011, jolloin hän teki 23 pistettä Golden Statea vastaan.


title: Patrick Mills

text: NBA:ssa vietettiin työsulkua kaudella 2011–2012, minkä myötä Mills sai pelaajatarjouksia Euroopasta. Elokuussa 2011 hän päätti kuitenkin siirtyä Australian pääsarjaan, Melbourne Tigersiin. Hän pelasi joukkueessa lopulta yhdeksän ottelua ja siirtyi marraskuussa kiinalaiseen Xinjiang Flying Tigersiin. Siirto sai Australiassa osittain aikaan pahennusta, sillä koripallokannattajat olivat saaneet mielikuvan, että Mills pelaisi seurassa työsulun loppuun asti. Lisäksi Xinjiangin maksama palkka oli moninkertainen Melbournen vastaavaan.


title: Patrick Mills

text: Mills edusti Xinjiangia kahdentoista ottelun ajan tammikuuhun 2012 asti, jolloin seura purki pelaajasopimuksen. Seuran mukaan Mills oli teeskennellyt loukkaantumisen, vaikka magneettikuvien perusteella hänen jalkansa lihas oli revähtänyt. Hän käyttikin tulevat kuukaudet jalkansa kuntouttamiseen, sillä hän pystyi sääntöjen mukaan edustamaan toista seuraa vasta maaliskuun lopulla, jolloin Xinjiangin kausi tulisi päättymään.


title: Patrick Mills

text: Maaliskuun 2012 lopulla Mills allekirjoitti pelaajasopimuksen San Antonio Spursin kanssa. Huhtikuussa hän teki Golden State Warriorsia vastaan 34 pistettä. Tämä oli hänen siihenastisen uransa piste-ennätys ja samalla korkein pistemäärä australialaispelaajalta NBA:ssa. Koko loppukauden aikana Mills pelasi runkosarjassa kuusitoista ottelua, joissa hän teki keskimäärin 10,3 pistettä ottelua kohden. Pudotuspeleissä hän pelasi vähemmän ja teki tilastollisesti parhaassa pudotuspeliottelussaan yhdeksän pistettä.


title: Patrick Mills

text: Ennen kauden 2012–2013 alkua Spurs ja Mills solmivat jatkosopimuksen. Hän pelasi kauden aikana 58 ottelua ja pelasi pisteiden valossa kauden parhaan ottelunsa huhtikuussa 2013, jolloin hän teki 23 pistettä Golden Statea vastaan. Mills pelasi pudotuspeleissä yhdeksän ottelua vähäisellä peliajalla, sillä hän pelasi parhaimmillaan vain yli seitsemän minuuttia ottelussa. Kesäkuussa 2013 hän päätti käyttää pelaajasopimuksessa olleen pykälän, jonka myötä hän vietti myös kauden 2013–2014 San Antoniossa. Joukkue eteni kauden päätteeksi NBA:n loppuotteluihin, joissa se kohtasi Miami Heatin. Spurs voitti loppuottelusarjan voitoin 4–1 ja Mills teki mestaruuden ratkaisseessa ottelussa seitsemäntoista pistettä. Ennen Millsiä ja hänen joukkuekaveriaan Aron Baynesia olivat australialaispelaajista voittaneet NBA-mestaruuden vain Luc Longley sekä Andrew Gaze.


title: Patrick Mills

text: Mills edusti maansa juniorimaajoukkueita ja oli mukana vuoden 2007 alle 19-vuotiaiden MM-kilpailuissa. Saman vuoden kesällä hän myös debytoi Australian koripallomaajoukkueessa. Mills valittiin vuoden 2008 olympiaturnaukseen osallistuneeseen joukkueeseen. Hän oli olympialaisissa joukkueen paras korintekijä (14,2) ennen Andrew Bogutia ja Brad Newleya.